title: Volhovets

text: Kunnassa toimii maatalousyritys Kolos, Skaran ompelimo, Novitan jalkinetehdas, puunjalostusyritys ja kaksi kalankasvattamoa. Palvelut ovat keskittyneet lähellä sijaitsevaan Novgorodiin. Volhovetsissa on kirjasto ja ensiapuasema, Šolohovossa kulttuuritalo, kirjasto ja ensiapuasema ja Volotovossa kirjasto. Lähin keskikoulu on Savinossa.


title: Volhovets

text: Seudulla on lukuisia nähtävyyksiä, joista eräät kuuluvat Unescon maailmanperintökohteisiin: Kovalevon Kristuksen kirkastumisen kirkko (1345), Lipnjan luostarin Nikolauksen kirkko (1292), Skovorodkan luostarin arkkienkeli Mikaelin kirkko (1355), Nereditsan luostarin Vapahtajan kirkko (1198), 1500–1800-luvuilta peräisin oleva Hutynin luostarin rakennuskompleksi, Rurikin muinaislinna (800–900-luvuilta) Olhavajoen niskalla ynnä muita.


title: Suomen Väestönsuojelujärjestö

text: Suomen Väestönsuojelujärjestö ry perustettu 20.11.1927, toiminta siirtyi osaksi Suomen Pelastusalan Keskusjärjestöä (SPEK) vuonna 1992.


title: Knut Hammarskjöld

text: Knut Hammarskjöld (16. tammikuuta 1922 Geneve, Sveitsi – 3. tammikuuta 2012 Lidingö, Tukholman lääni, Ruotsi) oli ruotsalainen diplomaatti ja IATAn johtaja.


title: Knut Hammarskjöld

text: Hammarskjöld oli lähetystöneuvos Ruotsin OEEC-delegaatiossa 1959–1960, sen jälkeen kuusi vuotta EFTA:ssa apulaispääsihteerinä ja IATAN pääjohtaja 1966–1984.


title: Knut Hammarskjöld

text: Hammarskjöld asui pitkään Kanadassa Montrealissa, josta hän muutti vaimonsa Inga-Lill Hammarskjöldin kanssa Gotlantiin, jonne he perustivat yrityksen Suderhälsan. Vuonna 2006 he muuttivat Lidingöön.


title: Knut Hammarskjöld

text: Hammarskjöldin setä oli YK:n pääsihteeri Dag Hammarskjöld.


title: Staroje Rakomo

text: Staroje Rakomo () on Rakomon kunnan keskuskylä Novgorodin alueen Novgorodin piirissä Venäjällä. Se sijaitsee 7 kilometriä Novgorodista lounaaseen. Kylässä on 240 ja kunnassa 1 300 asukasta (vuonna 2009).


title: Staroje Rakomo

text: Rakomon kunnan pinta-ala on 249,5 neliökilometriä. Se rajoittuu etelässä ja lännessä Novgorodin piirin Borkin ja luoteessa Pankovkan kuntiin, pohjoisessa Novgorodin kaupunkipiirikuntaan sekä lännessä Ilmajärveen. Pinta-alasta 66,9 % on vesialuetta ja 28,1 % maatalousmaata. Sedulla virtaavat Rakomka- ja Verjažajoet.


title: Staroje Rakomo

text: Keskuskylän lisäksi kuntaan kuuluu 24 kylää: Beregovyje Moriny, Georgi, Gornyje Moriny, Hotjaž, Ilmen, Jurjevo, Kozynevo, Lukinštšina, Medvežja Golova, Miloslavskoje, Moisejevitši, Nehotilovo, Neronov Bor, Novoje Rakomo, Ondvor, Pestšanoje, Radbelik, Raštšep, Sapunov Bor, Tri Otroka, Troitsa, Vasiljevskoje, Zdrinoga ja Želkun. Suurin asutuskeskus on vajaan 500 asukkaan Ilmen.


title: Staroje Rakomo

text: Rakomo on yksi Novgorodin seudun vanhimmista kylistä. Se mainitaan ensimmäisen kerran Nestorin kronikassa vuoden 1015 kohdalla. Arkeologiset kaivaukset ovat osoittaneet, että asutus on syntynyt ensimmäisen vuosituhannen lopussa.


title: Staroje Rakomo

text: Seudun pääelinkeino on maatalous. Kunnassa toimii maatalousteknikumi ja juomavesipullottamo. Työvoimasta 85,9 % työskentelee kunnan ulkopuolella, lähinnä Novgorodissa ja Pietarissa.


title: Staroje Rakomo

text: Rakomossa on kulttuuritalo, kirjasto ja ensiapuasema, Ilmenin kylässä alakoulu, kulttuuritalo, kirjasto ja poliklinikka. Nähtävyyksiin kuuluvat muinaiset asuin- ja hautapaikat, Staroje Rakomon, Pestšanojen ja Vasiljevskojen kirkot sekä toisen maailmansodan muistomerkit.


title: Säkylän yhteiskoulu

text: Säkylän yhteiskoulu on koulu, joka toimii Iso-Säkylässä Säkylässä. Rakennuksessa on luokat 7-9 luokille ja lukiolle.


title: Säkylän yhteiskoulu

text: Säkylän yhteiskoulun toiminta alkoi jo 1950-luvulla, mutta silloin koululla ei ollut omia tiloja. Koulukeskus rakennettiin alun perin 1970-luvulla, jolloin Säkylän yhteiskoulu muutettiin Säkylän yläasteeksi jonka nimi vaihtui takaisin Säkylän yhteiskouluksi 27.4.2000. Tuolloin tontti koostui vain läntisimmästä rakennuksesta, jonka yhteyteen rakennettiin myöhemmin toinen osio, jossa sijaitsee lukion tilat, pienryhmän luokat ja auditorio. Isommassa ja vanhemmassa osiossa sijaitsee puolestaan ruokala, liikuntasali ja kaikki muut mahdolliset teorialuokat. Tontille rakennettiin ajan myötä myös pohjoisrajan viereen punainen tiilirakennus, jossa ovat teknisen työn tilat. Koulun rakentamiseen käytetyt materiaalit eivät olleet kovin kestäviä ja pitkäikäisiä, sillä 1990-luvulta lähtien rakennus alkoi kärsiä homevaurioista. Sen myötä koko koulurakennus ja sen tontti teknisten töiden rakennusta lukuun ottamatta koki vuosien 2010-2011 aikana mittavan saneerauksen, jossa poistettiin kaikki homevauriot, paranneltiin koulun pihaa ja sekä luokkien että käytävien järjestystä muutettiin. Teknisen työn luokka sai saneerauksessa omat uusitut tilansa myöhemmin ns. Taitotalosta.


title: Säkylän yhteiskoulu

text: Koulussa opiskelee joka lukuvuosi yhteensä noin 350 oppilasta joista noin 200 (Säkylän ja Köyliön kuntien yhdistymisen jälkeen Lallin koulun luokat 7-9 siirtyivät Säkylän yhteiskouluun) on yläkoululaisia ja lukiolaiisn on n. 150.


title: Capra

text: Capra tarkoittaa seuraavia asioita:


title: Mä olen nainen

text: Mä olen nainen on suomalainen tangokappale, jonka on säveltänyt ja sanoittanut Sirkka Valkola-Laine. Kappaleen levytti ensimmäisenä Hertta Väkeväinen vuonna 1948. Vera Telenius julkaisi kappaleen vuonna 1974 albumillaan "Yön laulajatar". Kappaleen ovat levyttäneet myös Ritva Oksanen, Tuulikki Eloranta ja Helga Väänänen.


title: Bulgarian kulttuuri

text: Bulgarian kulttuuri on kehittynyt nykyisen Bulgarian alueella, siihen kuuluu traakialaisia ja slaavilaisia elementtejä, siinä on lisäksi Bysantin, Turkin ja Kreikan vaikutteita. Maassa on Unescon maailmanperintökohteisiin kuuluvat traakialaiset hautakammiot Kazanlăkissa ja Sveštarissa.


title: Bulgarian kulttuuri

text: Ortodoksiuskonto näkyy Bulgarian monissa koreissa kirkoissa.


title: Bulgarian kulttuuri

text: Erityinen bulgarialainen tapa on osoittaa ei-vastausta nyökkäämällä ja kyllä-vastausta puistamalla päätä.


title: Bulgarian kulttuuri

text: Madaran ratsastaja on varhaiskeskiaikainen kivireliefi maan kaakkoisosassa, myös maailmanperintökohde.


title: Bulgarian kulttuuri

text: Bysantin taiteesta kehittyi Veliko Tărnovon mukaan nimetty kristillisen taiteen koulukunta. Bulgarialainen kirkkotaide kukoisti etenkin 1200- ja 1300-luvuilla, mutta se selvisi Ottomaanien valtakaudenkin yli.


title: Bulgarian kulttuuri

text: Nykyaikaisen bulgarialaisen taiteen ensimmäisiä suuria nimiä olivat Zahari Zograf ja Vladimir Dimitrov.


title: Bulgarian kulttuuri

text: Kupari- ja puutöitä sekä keramiikkaa tehdään edelleen perinteisillä menetelmillä.


title: Bulgarian kulttuuri

text: Christo Javacheff on bulgarialaissyntyinen Yhdysvalloissa asuva ympäristötaiteilija, jonka tunnetuimpia teoksia ovat muoviin käärityt suuret esineet ja rakennukset.


title: Bulgarian kulttuuri

text: Toiseen maailmansotaan asti Bulgaria oli enimmäkseen maaseutua. Kommunismiaikana maa teollistui nopeasti, ja kaupunkeihin rakennettiin neuvostotyylisiä betonilähiöitä. Kylien ja pikkukaupunkien perinteiset talot ovat usein puuta, niissä on pieniruutuiset ikkunat ja korkea aita ympärillä. Sisäkatoissa on taidokkaita puuleikkauksia.


title: Bulgarian kulttuuri

text: Kirkot ovat komeita, monet niistä on rakennettu kansallisromanttisella kaudella ottomaanivallan lopussa. Bojanan kirkko, Ivanovon kallioon hakatut kirkot ja Rilan luostari ovat maailmanperintölistalla.


title: Bulgarian kulttuuri

text: Bulgarialaisessa kansanmusiikissa on kehitetty erityinen kurkkulaulutekniikka. Musiikin ominaispiirteisiin kuuluvat myös erikoiset tahtilajit kuten 5/8, 11/8 tai jopa 15+14/8. Kansanmusiikin soittimia ovat viulua muistuttava gadulka, säkkipillimäinen gaida, tiimalasin muotoinen rumpu tarabuka, isompi rumpu tupan ja puolikkaan päärynän muotoinen luuttu nimeltään tambura. Kommunisminaikana valtio rahoitti kansanmusiikkiryhmiä, joiden tehtävänä oli sekä säilyttää perinnettä että jalostaa siitä korkeakulttuuria.


title: Bulgarian kulttuuri

text: Naiskuoro Le Mystère des Voix Bulgares on menestynyt maailmalla.


title: Bulgarian kulttuuri

text: Bulgaria on osallistunut Eurovision laulukilpailuun vuodesta 2005 lähtien. Se pääsi finaaliin 2007.


title: Bulgarian kulttuuri

text: Ennen toista maailmansotaa bulgarialainen elokuva oli lähinnä dokumentaristien ja amatöörien käsissä. Kommunistivallan aikana taloudellinen tuki oli turvattu mutta ilmaisunvapaus rajoitettua. Elokuva-alan ammattilaisia koulutettiin Neuvostoliitossa, Tšekkoslovakiassa, Puolassa ja vuodesta 1973 myös kotimaassa. Vuosittain ilmestyi noin 25 elokuvaa. 1970-luvulla tehtiin elokuvia maaltamuutosta ja arjen ongelmista. Vuoden 1989 jälkeen tuli vapaus mutta myös talousongelmia. Kotimainen elokuva joutui kilpailemaan Hollywoodin suurtuotantojen kanssa. 1990-luvun alussa suuret studiot joutuivat irtisanomaan paljon henkilökuntaansa. Elokuva-alan toipuminen alkoi 2000-luvun alussa.


title: Bulgarian kulttuuri

text:
Bulgarian kirjakieli alkoi kehittyä 800-luvulla kun Kyrillos ja Metodios kehittivät kyrillisen kirjaimiston edeltäjän glagoliittisen kirjaimiston. Varhainen kultakauden kirjallisuus oli aluksi lähinnä uskonnollisten tekstien käännöksiä, mutta pian alettiin kirjoittaa historiaa ja maantietoa käsitteleviä teoksia. Hopeakaudella, 1330- ja 1400-luvulla, kehittyi uusia kirjallisuuden lajeja. Kansallisen heräämisen aikakausi alkoi 1700-luvun puolivälissä. Humanismi ja kansallisuusaate olivat keskeisiä teemoja, ja kansanperinnettä hyödynnettiin korkeakulttuurissa. Kansa oli pitkään lukutaidotonta joten suullinen perinne on säilynyt hyvin. Ensimmäinen bulgarialainen romaani, Ivan Vazovin "Ikeen alla" vuodelta 1894 käsitteli ottomaaneista vapautumista. Maailmansotien välissä runous ja näytelmäkirjallisuus kukoistivat, individualismi ja symbolismi olivat muodissa ja patrioottien rinnalle nousivat boheemit runoilijat. Kommunismiaikana bulgarialainen kirjallisuus sai vaikutteita sosialistisesta realismista. 1900-luvun suuria bulgarialaisia filosofeja ja kirjailijoita ovat Julia Kristeva ja Tzvetan Todorov.
Bulgariassa syntynyt Elias Canetti voitti Nobelin kirjallisuuden palkinnon 1981.


title: Bulgarian kulttuuri

text: Bulgarialainen ruokavalio perustuu paikallisiin vuodenajalle tyypillisiin ruoka-aineisiin. Leipä ja maitotuotteet, etenkin jogurtti ja tuorejuusto, ovat sen tärkeitä osia. Kotiruoka on usein keittoja, salaatteja ja pataruokia tai grillattua lihaa ja täytettyjä kasviksia. Banitsa on suosittu piirakkaruoka. Alkoholittomia perinnejuomia ovat viljapohjainen gaza ja jogurtista ja vedestä tehty ayran. Suosittuja alkoholijuomia ovat hedelmistä tislattu rakija sekä viinit.


title: Yleisluistelun Euroopan-mestaruuskilpailut 1903

text: Euroopan luistelumestaruudesta kilpailtiin Kristianiassa 31. tammikuuta-1. helmikuuta 1903. Vain miehet kilpailivat. Mestaruus jäi ratkaisematta, koska kukaan kilpailijoista ei voittanut kolmea matkaa. Kaikki matkavoitot menivät eri henkilöille, kaikkiaan kolme kuitenkin Norjaan. Kilpailut olivat osa Pohjoismaisia kisoja, jotka tämän ainoan kerran järjestettiin Kristianiassa, silloisessa Ruotsi-Norjassa.


title: Pichilemu

text: Pichilemu on kaupunki Keski-Chilessä. Se sijaitsee rannikolla, noin 170 kilometriä maan pääkaupungista Santiagosta lounaaseen. Pichilemussa oli vuoden 2010 arvion mukaan 14 302 asukasta. Kaupungin päätulonlähde on turismi.


title: Pichilemu

text: Pichilemu on tunnettu laadukkaista surffausmahdollisuuksistaan. Alueella on kolme tunnettua spottia: "La Puntilla, Infiernillo" sekä "Punta de Lobos".


title: Rawaki

text: Rawaki on Phoenixsaariin kuuluva atolli Tyynessä valtameressä. Nykyään saari kuuluu Kiribatille. Saaren pinta-ala on noin 0,65 km. Saaren murtoveden laguuni ei ole yhteydessä mereen.


title: Rawaki

text: Rawaki on suurin piirtein päärynän muotoinen. Sen pituus on noin 1,2 km ja leveys 800 metriä. Korkein kohta kohoaa kuuteen metriin. Puuttomalla saarella kasvaa lähinnä vain matalaa ruohoa, joten saari tarjoaa runsaalle linnustolle oivallisen pesimäpaikan. Toisin kuin muilla Tyynenmeren saarilla, Rawakilla ei ole havaittu rottia vuoden 1924 tutkimusretken aikana. Villejä kaniineja esiintyi 1800-luvulla, mutta kanta hävitettiin vuonna 2008. Samana vuonna saari julistettiin osaksi Phoenixsaarten suojelualuetta.


title: Rawaki

text: Toisin kuin monilla muilla Tyynenmeren saarilla, Rawakilla ei tiettävästi ole milloinkaan ollut asutusta. Saaren löysi kapteeni John Palmer 23. helmikuuta 1824. Yhdysvallat julisti ottavansa saaren haltuunsa Guano Islands Actin nojalla 14. maaliskuuta 1859. Saaren guanoesiintymiä hyödynnettiin vuoteen 1871, jolloin saari hylättiin. Yhdysvallat mitätöi julistuksensa Tarawan sopimuksessa, joka toimeenpantiin vuonna 1983. Vuonna 1889 britit olivat julistaneet saaren protektoraatikseen. Vuoden 1937 maaliskuusta lähtien se oli Gilbert- ja Ellicesaarien siirtokunnan lainsäädännön alainen. Kun Kiribati itsenäistyi vuonna 1979, Yhdysvallat luopui muodollisista vaatimuksistaan saarta kohtaan ja se liitettiin osaksi Kiribatin valtiota.


title: Cyrus McCormick

text: Cyrus Hall McCormick, Senior (1809–1884) oli amerikkalainen keksijä ja McCormick Harvesting Machine Company (myöhemmin 1902 International Harvester) nimisen maatalouskoneita valmistavan yrityksen perustaja. McCormickin rakentama niittokone oli ensimmäinen kaupallisesti menestynyt. Niittokoneen kehitystyötä tehtiin koko McCormick perheen voimin ja perheen isä oli tehnyt ensimmäisiä kokeiluja jo Curyksen syntymän aikaan.


title: Cyrus McCormick

text: Cyrus Hall McCormick syntyi helmikuun 15. 1809 McCormickin suvun Walnut Grove nimellä tunnetulla tilalla Virginian osavaltion Rockbridgen piirikunnassa sijaiten Shenandoah Valleyssa Blue Ridge Mountainsin länsipuolella. Hän oli vanhin Robert (1780–1846) ja Mary Ann Hall (1780–1853) McCormickin kahdeksasta lapsesta.


title: Cyrus McCormick

text: Vaikka maatilalla pidettiin joitakin orjia, jokaisen perheen jäsenen edellytettiin osallistuvan sadonkorjuuseen. Jo nuorena Cyrus piti parempana käyttää sadonkorjuussa työtä säästäviä koneita. Teini-ikäisenä hän keksi korrenkerääjän viikatteeseen ja sitten patentoi auran, jota voitiin käyttää rinteillä ja joka teroitti itsensä. Perheen isä piti pajaa, jossa hän korjasi tilan koneita ja rakensi uusia.


title: Cyrus McCormick

text: Isä McCormick oli ostanut niittokoneen McPhetrich-nimiseltä sepältä. Koska hänellä oli jonkin verran rahaa ja hän näki koneen potentiaalin, hän haki koneelle patenttia väittäen sitä omakseen. Niittokonetta käytettiin tilalla 28 vuotta viljan korjuussa. Kuitenkaan Isä McCormick ei pystynyt valmistamaan luotettavaa kopiota koneesta itse, joten hänen poikansa otti projektin haltuun. Muutamia Patrick Bellin suunnitelmiin perustuvia niittokoneita oli käytössä Yhdysvalloissa. Bellin konetta hevoset työnsivät, kun McCormickin konetta hevoset vetivät ja vilja leikattiin ajolinjan sivusta. Vuonna 1831 Cyrus McCormick esitteli aluksi mekaanista niittokonetta yleisölle läheisessä Steeles Tavern-kylässä. McCormick väitti kehittäneensä lopullisen version 18 kuukaudessa. Nuorempi McCormick sai patentin niittokoneelle kesäkuun 21. 1834.


title: Cyrus McCormick

text:
Tämä kone ei toiminut kaikissa olosuhteissa, joten yhtään ei myyty. Sen sijasta McCormickin perhe aloitteli metallirikastusliiketoimintaa. Vuoden 1837 lama vei perheen melkein konkurssiin, kun liikekumppani vetäytyi. Vuonna 1839 Cyrus alkoi esitellä niittokonetta julkisesti, mutta paikalliset maanviljelijät pitivät konetta epäluotettavana. Koneita myytiin yksi vuonna 1840, mutta vuonna 1841 ei yhtään. Cyrus teki koneeseen useita parannuksia yhteistyössä isänsä ensimmäisen asiakkaan kanssa ja sai vuonna 1842 myytyä seitsemän konetta, vuonna 1843 29 kappaletta ja vuonna 1844 jo 50. Nämä kaikki rakennettiin perheen maatilan pajassa. McCormick sai toisen patentin niittokoneen parannuksille tammikuun 31. 1845.
Maailma laajeni ja McCormick huomasi saavansa tilauksia aina vaan lännempää, jossa tilat olivat suurempia. Ollessaan Washingtonissa hakemassa patenttiaan vuonna 1845, hän kuuli Brockportissa New Yorkissa sijaitsevasta tehtaasta, jonka kanssa hän teki sopimuksen sarjavalmistuksesta. Vuonna 1847 hän ja hänen veljensä Leander J. McCormick muuttivat Chicagoon, joka tuohon aikaa oli vielä pieni kaupunki verrattuna rikkaisiin Clevelandiin, St. Louisiin tai Milwaukeen. Chicagossa ei ollut kivettyjä katuja, mutta Chicago tarjosi laivaväylän suuria järviä pitkin länteen ja rautatieyhteydet kauemmaksi länteen, jossa suurin osa hänen asiakaistaan tulisi olemaan.


title: Cyrus McCormick

text: Kun McCormick vuonna 1848 yritti uusia patenttia, US patenttitoimisto huomautti, että samanlaisen koneen oli muutama kuukausi aikaisemmin patentoinut Obed Hussey. Silloin McCormick väitti tehneensä keksinnön vuonna 1831, mutta patentin uusiminen evättiin kuitenkin. Toinen niittokonepatentti oli myönnetty William Manningille Plainfieldiin New Jerseyssä vuonna 1831, mutta Manning ei ilmeisestikään puolustanut patenttiaan.


title: Cyrus McCormick

text: Vuonna 1849 toinenkin veli, William Sanderson McCormick muutti Chicagoon ja alkoi vetää yrityksen talouspuolta. McCormic niittokone myi hyvin, osaksi älykkään ja uudenlaisen liiketoimintakäytännön vuoksi. Tuote tuli markkinoille juuri kun kehittyvät rautatiet tarjosivat jakelureitin kaukaisille markkinoille. Yritys loi laajan myyntimiesverkoston, joka kykeni esittelemään konetta kentällä. Sivistynyt maailma laajeni 50 kilometriä vuodessa länteen mainosten mukaan McCormickin niittokone vaunussa.


title: Cyrus McCormick

text: Vuonna 1851 McCormick matkusti Lontooseen näyttämään niittokonetta Lontoon maailmannäyttelyssä. Hän voitti kultamitalin, mutta juhlinta ei kestänyt kauan, kun hän sai tietää hävinneensä oikeudessa haasteensa Husseyn patentista.


title: Cyrus McCormick

text:
Vuonna 1861 Husseyn patenttia jatkettiin, mutta McCormickin ei. McCormickin mielestä Yhdysvaltain kongressi oli sekaantunut asiaan.
Vuonna 1879 veli Leander muutti yrityksen nimen, joka aikaisemmin oli "Cyrus H. McCormick and Brothers" muotoon "McCormick Harvesting Machine Company". Leander halusi tuoda selvästi esille muiden panoksen niittokonekeksintöön, erityisesti heidän isänsä. Cyruksen työtä oli avustanut Jo Anderson, joka oli tilalla tuohon aikaan orjana.


title: Cyrus McCormick

text: McCormick kuoli Chicagossa 13. toukokuuta 1884. Hän oli ollut viimeiset vuodet elämästään liikuntakyvytön. Yrityksen johtoon nousi hänen poikansa Cyrus Hall McCormick Jr. Vanhempi Cyrus McCormick haudattiin Gracelandin hautausmaalle. McCormickin tehtaat olivat paikkana lakosta alkaneeseen Haymarketin verilöylyyn vuonna 1886.


title: Lavotškin La 400 Dal

text: Lavotškin La-400 Dal oli Neuvostoliiton korkeatorjuntaa varten suunnittelema, mutta epäonnistunut ilmatorjuntaohjusjärjestelmä. Lavotškinin suunnittelutoimisto teki harvoja ohjushankkeita. Dal-hanke peruutettiin vuonna 1973. Ohjusjärjestelmätyyppiä ei siten hyväksytty lainkaan aktiiviseen palveluskäyttöön. Ohjustyypin ns. Nato-tunnus oli "SA-5 Griffon", joka korvautui myöhemmin toisella ("SA-5 Gammon", S-200). Itse ohjusosan nimitys oli "V-1000".


title: Lavotškin La 400 Dal

text: Ohjusjärjestelmä oli raskas ja vaikeasti liikuteltava, mutta sen etuna oli muun muassa hyvin korkea pystyulottuvuus (apogee), noin 30 kilometriä. Vaakaulottuvuus oli noin 200 kilometriä. Ohjustyypin taisteluosa oli tarkoitus varustaa ydinlatauksella. Ydinkärki oli luultavasti tyypiltään RDS-4 "Tatjana". Tatjana oli taktinen plutonium-pohjainen imploosioon pohjautuva fissioräjähde, voimakkuudeltaan noin Fat Man -pommin tasoa (30 kT).


title: Lavotškin La 400 Dal

text: Ohjusjärjestelmä oli täysin tutkaohjattu ja korkeatorjuntaan tähdätty (muun muassa korkealla lentävät tiedustelukoneet, kuten U-2).


title: Lavotškin La 400 Dal

text: Suunnittelutoimiston johtaja Semjon Lavotškin kuoli 9. kesäkuuta 1960, mikä vaikeutti ohjushankkeen toteutumista.


title: Lavotškin La 400 Dal

text: Lavotškin La-400 "Dal" oli syy siihen, ettei esimerkiksi S-50 tai S-100 -tunnuksia käytetty vastaavasti. Suomalaisen eversti Ahti Lapin mukaan La-400 Dalin oli tarkoitus olla S-50/S-51, La-420 Dal M:n puolestaan S-100. Lapin mukaan vastaavia tyyppinimityksiä lienee käytetty lähinnä Nato-maita hämäämään, sillä sellainen salaperäisyyteen verhoutuminen oli yleinen käytäntö Neuvostoliitossa.


title: Lavotškin La 400 Dal

text: Ohjustyypin suora perillinen oli S-200, mutta se vaikutti myös muiden it-ohjustyyppien (muun muassa S-125) kehittelyyn. Jatkoversio oli tyypiltään La-420 Dal M, jota ei sitäkään hyväksytty aluetorjuntaan.


title: Lavotškin La 400 Dal

text: La-400 Dalin suojauspiirin eli -katveen oli ilmeisesti tarkoitus kattaa Neuvostoliiton reunamilla sijaitsevista kaupungeista Tallinna, Leningrad ja Baku.


title: Rákóczin silta

text: Rákóczin silta on Tonavan yli kulkeva silta Budapestissa Unkarissa. Se yhdistää Pestin Könyves Kálmánin kehäkadun ja Budan Lágymányosin kaupunginosan, ja sen vieressä kulkee Budapestin eteläinen rautatiesilta.


title: Rákóczin silta

text: Rákóczin siltaa alettiin suunnitella vuonna 1992 Budapestin ja Wienin yhdessä järjestämää maailmannäyttelyä varten. Näyttely ei toteutunut, mutta silta rakennettiin silti ja se valmistui vuonna 1995. Sen suunnitteli Tibor Sigrai. Sillalle ehdotettiin useita nimiä, ja se nimettiin aluksi Lágymányosin sillaksi Budan samannimisen kaupunginosan mukaan. Huhtikuussa 2011 Budapestin kaupunginvaltuusto päätti antaa sillalle uuden nimen "Unkarin historiassa kuuluisan" Rákóczin suvun mukaan.


title: Rákóczin silta

text: Rákóczin silta on teräspalkkisilta, joka lepää kolmen pilarin varassa. Sillan erikoisin piirre on valaistus: sillalla on viisi pylvästä, joissa on kussakin kaksi peiliä 35 metrin korkeudessa. Peilit on valaistu alhaalta päin halogeenilampuilla, ja ne heijastavat valon tasaisesti ajotielle. Jalkakäytävä, pyörätie ja kaiteet on valaistu neonvaloilla.


title: Seitsemän pientä hiirtä

text: Seitsemän pientä hiirtä () on Japanissa valmistettu lastenohjelma. Suomessa sarjaa on esittänyt YLE TV2 ensimmäisen kerran vuonna 1998. Sen jälkeen se on uusittu ainakin tammikuussa 2006, joulukuussa 2010 sekä 26. joulukuuta–28. joulukuuta 2012.


title: Seitsemän pientä hiirtä

text: Sarjassa seurataan erään hiiri-perheen elämää, johon kuuluvat seitsemän pientä hiirilasta, neljä poikaa ja kolme tyttöä, sekä heidän isänsä ja äitinsä. Hiirilapset ovat erittäin kekseliäitä, ja näin perhe selviytyy hankalimmistakin tilanteista.


title: Ödön Lechner

text: Ödön Lechner (27. syyskuuta 1845 Pest – 10. kesäkuuta 1914 Budapest, Itävalta-Unkari) oli unkarilainen arkkitehti, jota on kutsuttu ”Unkarin Gaudíksi”. Hän pyrki luomaan omaleimaisen unkarilaiskansallisen arkkitehtuurin, johon hän yhdisteli aineksia wieniläisestä jugendista, unkarilaisesta kansantaiteesta ja hindulaisesta arkkitehtuurista. Lechnerin töiden tunnuspiirteenä on värikäs keramiikka.


title: Ödön Lechner

text:
Lechner syntyi vuonna 1845. Hän aloitti arkkitehtuurin opinnot Pestissä mutta muutti 1866 Berliiniin, jossa opiskeli kolmen vuoden ajan Bauakademiessa. Lechner perusti 1869 Gyula Pártosin kanssa arkkitehtitoimiston Pestiin ja suunnitteli joitakin rakennuksia. Lechner harjoitteli vuodet 1874–1878 Clément Parentin toimistossa Ranskassa. Sieltä hän matkusti Englantiin.
Lechner suunnitteli palattuaan Unkariin rakennuksia ranskalaiseen renessanssityyliin, mutta 1890-luvulla hän kiinnostui oman unkarilaisen tyylin luomisesta. Lechner jätti kumppaninsa Pártosin kanssa suunnitelman Unkarin taideteollisuusmuseon suunnittelukilpailuun. Rakennuksesta tuli lopulta rahapulan vuoksi pienempi kuin arkkitehdit olivat suunnitelleet, mutta se noudatteli kuitenkin suunnitelmien linjaa. Museorakennusta pidettiin aikansa pioneerityönä ja merkittävänä kokeiluna unkarilaisessa arkkitehtuurissa.


title: Ödön Lechner

text: Taideteollisuusmuseon jälkeen Lechnerin tyyli siirtyi enemmän unkarilaisen kansantaiteen suuntaan, ja esimerkiksi vuosina 1899–1901 rakennetussa Postisäästöpankin rakennuksessa nähtävät ormanentit ovat saaneet vaikutteita perinteisistä kirjontatöistä. Lechnerin myöhempiä töitä olivat muun muassa Sipeki Balásin huvila Budapestissa ja Pyhän Elisabetin kirkko Bratislavassa. Lechner sai myös monia nuorempia seuraajia 1900-luvun alussa, ja he levittivät Lechnerin tyyliä Itävalta-Unkariiin kuuluneelle Karpaatieen altaan alueelle.


title: Yleisluistelun Euroopan-mestaruuskilpailut 1905

text: Euroopan luistelumestaruudesta kilpailtiin Tukholmassa 4.-5. helmikuuta 1905. Vain miehet kilpailivat. Kilpailut olivat osa Pohjoismaisia kisoja. Suomen Johan Wikander julistettiin Euroopan-mestariksi. Kolme parasta luistelijaa oli kiistatta suomalaisia, muilta osin järjestys on osittain mielivaltainen.


title: Tupolev Tu-28

text: Tupolev Tu-28 (NATO-raportointinimi: "Fiddler") oli neuvostoliittolainen raskas kaksimoottorinen suihkuhävittäjäkone. Tu-28 suunniteltin torjumaan etenkin B-52-pommikoneita vastaan, lähinnä suurten asuttamattomien alueitten yläpuolella kuten Siperiassa. Konetyyppi oli suunnittelutoimiston laatimista ainut suihkuhävittäjä.


title: Tupolev Tu-28

text: Tupolevin suunnittelutoimisto oli keskittynyt lähinnä raskaisiin sekä keskiraskaisiin strategisiin pommituskoneisiin, mikä helposti kuvastuu myös Tu-28:ssa. Myös Tu-128 on samaa konetta koskeva, ehkä Natoa harhauttamaan pyrkivä nimite.


title: Tupolev Tu-28

text: Tu-28:n huippunopeus oli 1,5 Machia ja sen lakikorkeus vaihteli 15 000–20 000 metriä. Aseistamaton tyyppiversio ylsi korkeampiin saavutuksiin. Konetyyppi oli lajissaan kaikkein raskain lentopainoltaan sekä suurin mitoiltaan.


title: Tupolev Tu-28

text: Tu-28 "Fiddler" poistettiin palveluksesta vuonna 1992.


title: Positiivinen psykologia

text: Positiivinen psykologia on psykologian osa-alue, joka keskittyy ihmisen hyvinvointiin, vahvuuksiin ja voimavaroihin ja näiden edistämiseen. Kansainvälisesti tunnetuimpiin positiivisen psykologian puolestapuhujiin kuuluu muun muassa yhdysvaltalaisprofessori Martin Seligman.


title: Positiivinen psykologia

text: Positiivinen psykologian juuret ulottuvat niin kauas kuin ihmismieltä on tutkittu. Alkujaan psykologialla oli kolme erillistä missiota: tutkia mielenterveyttä, vaalia lahjakkuutta sekä edistää yksilön mahdollisuuksia mielekkääseen elämään. Lääketieteen osa-alue psykiatria keskittyi patologiaan (eli tutkimaan ja hoitamaan sairautta).


title: Positiivinen psykologia

text: Tämä jako muuttui dramaattisesti 2. maailmansodan traumatisoituneiden sotilaiden palatessa rintamalta kotiin. Psykiatriassa ei riittänyt voimavaroja masentuneiden ja itsetuhoisten veteraanien hoitamiseen. Siksi myös psykologian resurssit ja tutkimus suuntautuivat tarkastelemaan ihmisen pahoinvointia ja parantamaan sairauksia. Psykiatria sai avukseen kliinisen psykologian (ja psykoterapian). Järjestely palveli aikakautta ja tarjosi huikeita edistysaskelia mielenterveysongelmien diagnosoimisen ja hoitamisen saralla. Psykologian pääsuuntaus jäi kuitenkin kohti tätä sairausmallia. Ihmisyyden kokemuksen toinen puoli, psyykkinen hyvinvointi, jäi huomiotta.


title: Positiivinen psykologia

text: Positiivisen psykologian käsitteen voidaan katsoa tulleen humanistisen psykologian tutkimuskentästä. Abraham Maslow nimesi yhden vuonna 1954 julkaistun kirjansa "Motivation and Personality" luvun otsikolla Kohti positiivista psykologiaa (Towards Positive Psychology). Myös Erich Fromm ja Carl Rogers tutkivat aihepiirin käsitteitä, kuten olemisen virtaus (flow), onnellisuus ja täyttymys. Humanistinen psykologia ei kuitenkaan kyennyt validoimaan tutkimustaan ja löytöjään tieteellisesti.


title: Positiivinen psykologia

text: Kun yhdysvaltalainen Pennsylvanian yliopiston psykologian professori Martin Seligman vuonna 1998 valittiin Yhdysvaltain psykologiliiton (American Psychological Association) puheenjohtajaksi, hän julisti hyvinvoinnin kyseisen vuoden teemaksi. Tämä oli näkyvä lähtölaukaus uudelle aallolle ihmistieteiden alalla. Vuonna 1999 järjestettiin ensimmäinen positiiviseen psykologiaan keskittynyt kokous Yhdysvalloissa.


title: Positiivinen psykologia

text: Positiivisen psykologian tunnetuimpiin puolestapuhujiin kuuluu juuri professori Seligman työtovereidensa kanssa. Vuonna 2000 "American Psychologist"-lehti julkaisi erikoisnumeron positiivisesta psykologiasta. Siinä Seligman ja "flow"-käsitteen luoja, psykologi Mihály Csíkszentmihályi yhdessä esittivät, että perinteinen psykologia ei tuota tarpeeksi "tietoa siitä, mikä tekee elämästä elämisen arvoista". Tästä on esimerkkinä Harvardin yliopiston psykiatrian professori George Vaillant mukaan psykiatrian perusoppikirja, jossa vain viidellä rivillä käsitellään toivoa ja vain yhdellä rivillä mainitaan ilo.


title: Positiivinen psykologia

text: Edellisvuonna 1999 psykologian tohtori Neil Mayerson ja Mayersonien hyväntekeväisyyssäätiö oli kääntynyt professori Seligmanin puoleen. Kysyjät halusivat tietää voiko odottaa, että positiivinen psykologia auttaa ihmisiä kehittymään kohti kohti sitä, mitä voimme parhaimmillamme olla. Esitetty haaste johti tarpeeseen määritellä ja tutkia aihepiirin peruskäsitteitä syvällisemmin tieteellisen lähestymisen kautta. Työn tueksi hyväntekeväisyyssäätiö perusti voittoa tuottamattoman VIA-instituutin (Values in Action). Instituutin tieteellisenä johtajana toimi Seligman ja projektin johtajaksi kutsuttiin Michiganin yliopiston psykologian professori Christopher Peterson, joka muutti vuonna 2000 hankkeen vuoksi tilapäisesti Pennsylvanian yliopistolle. Hankkeen tuloksena syntyi laaja ihmisen luonteenvahvuuksia ja hyveitä kuvaava käsikirja ja luokitteluopas. Kirjoittajat luonnehtivat 800 sivuista "Character Strengths and Virtues"-teostaan (2004) eräänlaiseksi "mielenterveyden piirteiden käsikirjaksi", positiivisen psykologian vastapainoksi psykologisten mielenhäiriöiden diagnoisointioppaille. Teoksen mukaan on alustavasti eriytettävissä kuusi yleismaailmallista, kulttuureista ja uskonnoista riippumatonta hyvettä ja 24 hyveitä määrittelevää luonteenvahvuutta. Kirjoittajat toteavat julkaisemansa luokittelun olevan tuossa vaiheessa vasta alustavaa. Kirjan lopussa esitellään myös yksilön vahvuuksien kartoittamiseen käytettävä VIA-IS-vahvuuskysely.


title: Positiivinen psykologia

text: Pelkkä sairauden puuttuminen ei ole hyvinvointia eikä keskivertoisuuden tutkimus riitä ihmisen kukoistuksen kartoittamisessa. Vastoinkäymiset ovat elämän väistämätön elementti ja kukaan ei voi piiloutua niiltä. Positiivisen psykologian ytimessä on kuitenkin ajatus, että me voimme omalla toiminnallamme vaikuttaa ratkaisevasti siihen, miten nopeasti toivumme eli pääsemme vaikeuksien jälkeen takaisin raiteille. Voimme valjastaa hyvät hetket palvelemaan meitä. Positiivinen psykologia on tutkinut hyvinvoinnin, onnellisuuden ja luonteenvahvuuksien lisäksi yhä enenevässä määrin psykologisten voimavarojen teemoja. Tällaisia aihepiirejä ovat vastoinkäymisistä kumpuava kasvu (post-traumatic growth) ja henkinen lujuus (resilience ja grit). On myös väitetty, että suomalainen käsite sisu on tällainen psykologinen voimareservi.


title: Positiivinen psykologia

text: Positiivisen psykologian tutkima onnellisuus liittyy vähemmän mielihyvään ja hyvänolon tuntemuksiin, ja enemmän hyvän elämän elämiseen. Se liittyy kiinteästi Aristoteleen kreikankieliseen käsitteeseen "eudaimonia", joka viittaa kokonaisvaltaiseen onnellisuuteen ja sellaiseen aktiiviseen toimintaan, joka tuottaa onnea (ei vain itselle vaan myös muille). Seligman jakaa hyvinvoinnin viiteen eri osa-alueeseen, jotka ovat positiiviset emootiot, tiivis kiinnittyneisyys omaan elämään ja sen kokemiseen, ihmissuhteet, merkitys ja päämäärien saavuttaminen (PERMA; positive emotions, engagement, relationships, meaning and accomplishment). Muutos parempaan on usein vaikeaa, mutta tutkimukset ovat osoittaneet, että se on mahdollista. On olemassa työkaluja, joiden avulla yksilö voi kiivetä hyvinvoinnin tikapuita ja pyrkiä luomaan paremman elämän itselleen ja läheisilleen.


title: Positiivinen psykologia

text: Suomessa positiivisen psykologian pioneereja ovat mm. emeritusprofessori Markku Ojanen Tampereen yliopistosta sekä filosofi, professori Esa Saarinen Aalto-yliopistosta. Positiivista työpsykologiaa ja työn imua tutkitaan yliopistojen ohella myös esimerkiksi Työterveyslaitoksella. Suomen positiivisen psykologian yhdistys on perustettu syksyllä 2015.


title: Positiivinen psykologia

text: Richard Lazarus esitti jo vuonna 2003 nelikohtaisen yleisen kritiikin positiivisen psykologian alaa kohtaan. Positiivisen psykologian liike vie hänen mukaansa psykologiantutkimuksen väärään suuntaan seuraavista syistä. Ensinnäkin, positiivisen psykologian edustajat nojaavat psykologisesti kestämättömään vastakkainasetteluun positiivisen ja negatiivisen välillä sen sijaan, että pyrkisi integroimaan nämä.  Toiseksi, positiiviselle psykologialle keskeisiä käsitteitä kuten "hyvä elämä", "positiivinen" ja "negatiivinen" käytetään epäselvästi, niitä ei ole määritelty selkeästi. Kolmanneksi, hän väitti, että positiivisen psykologian tutkimukset saattoivat johtaa vain ihmiselämää koskeviin liiallisiin yleistyksiin jättäessään huomiotta pitkäkestoiset tutkimukset. Neljänneksi Lazarus kyseenalaisti positiivisen psykologian edustajien kuvauksen psykologian historiasta nimenomaan negatiiviseen keskittyneenä tutkimusalana, johon positiivisen psykologian liike toi muutoksen.


title: Positiivinen psykologia

text: Artikkelissaan "A Critique of Positive Pychology – or 'The Science of Happiness'" (2008) Alistair Miller argumentoi, että positiivinen psykologia alana perustuu virheellisten argumenttien sarjaan. Hän väittää, että puhuessaan onnellisuudesta positiivinen psykologia puhuu itse asiassa tietystä persoonallisuustyypistä, eikä onnellisuudesta sinänsä. Hänen mukaansa puhe siitä, kuinka onnellinen (tai hyvinvoiva) ihminen pyrkii tavoitteisiin, joita ohjaavat heidän  "sisäiset" tarpeensa ja vahvuudet on merkinnyt sitä, että onnellinen ihminen määritellään hyväntuuliseksi, seuralliseksi, päämääräorientoituneeksi eli käytännössä ekstrovertiksi persoonaksi. Lisäksi Miller väittää, että päinvastoin kuin positiivisessa psykologiassa oletetaan, henkilön toiminta ei heijasta hänen sisäisiä tarpeita tai motiiveja. Päinvastoin: ihmisen toiminta ja ulkoiset olosuhteet muokkaavat hänen minuuttaan. Kolmanneksi, Miller väittää, että positiivisen psykologian pyrkimys osoittaa kausaliteetti henkilön asenteiden ja hänen käyttäytymisensä välillä on tuottanut suuren määrän dataa, mutta se ei ole kyennyt osoittamaan kausaliteettia. Pohjimmaltaan Millerin mukaan positiivisen psykologian käsitys ihmisluonnosta on rajoittunut.


title: Positiivinen psykologia

text: Jeffery Yen on kirjoittanut yhteenvedon, jossa käydään läpi joitakin ennen vuotta 2012 julkaistuista akateemisesta positiivisen psykologian kritiikeistä. Teoksessa Encyclopedia of Critical Psychology julkaistussa artikkelissa Yen toteaa, että positiivinen psykologia on haastettu useista näkökulmista käsin. Sen keskeiset käsitteet, kuten esimerkiksi hyvinvointi, ovat kriitikoiden mukaan usein muodostettu ongelmallisella tavalla. Käsitteenmuodostusta on tiedostamatta määrittänyt länsimaiset poliittiskulttuuriset arvot. Kokonaisuudessaan kriitikkojen mukaan alan käsitteen- ja teorianmuodostusta on ohjannut instrumentaalinen rationaalisuuskäsitys. Tämä johtuu kriitikoiden mukaan siitä, että oman (luonnon)tieteellisyyden korostaminen on johtanut erheellisen käsitykseen, jonka mukaan moraalia tai hyveitä voidaan arvioida objektiivisesti ja arvovapaasti, ja muodostaa siten universaalisti pätevää tietoa näistä, ja tämä johtaa edelleen virheellisen käsitykseen, että ala vain kuvaa, kuinka onnellisuus tai hyvinvointi saavutetaan, vaikka tosiasiassa kyse on normatiivisista kannanotoista.


title: Positiivinen psykologia

text: Yenin mukaan kritiikki osoittaa, että alaa vaivaa heikko itseymmärrys. Positiivisen psykologian johtavilla auktoriteeteilla on esimerkiksi tapana korostaa, että alan juuret yltävät antiikin moraalifilosofisiin traditioihin, erityisesti Artistoteleeseen. Kriitikot kuitenkin väittävät, että vaalittu käsitys Aristoteleesta ei ole historiallisesti kestävä. Esimerkiksi Woolfork ja Wasserman kritisoivat Seligmania siitä, että siinä missä Aristoteles ymmärsi eudaimonian koskevan elämän kokonaisuutta ja sen päämäärää (telos), Seligman ja hänen seuraajansa puhuvat yksilöllisistä kokemuksista. He kirjoittavat, että tältä pohjalta ponnistavalle positiivisen psykologian edustajalle ei ole mahdollista erottaa natsin tai inkvisaattorin onnellisuuden kokemusta filantroopin tai pyhimyksen kokemuksesta. Woolforkin ja Wassermanin kanssa samankaltaiseen kritiikkiin on päätynyt Kristjánsson (2010). Filosofi Martha C. Nussbaum (2012) on myös arvioinut kreikkalaisiin vetoavan Seligmanin ajattelevan tavalla, joka olisi ollut kreikkalaisille vieras. Lisäksi Nussbaum päätyy toteamaan, että positiivisen psykologian tapa käsitellä hyvinvointia on käsitteellisesti niin sekava ja normatiivisesti naiivi, että alan olisi parempi pysähtyä hetkeksi ja saattaa perusasiat kuntoon.


title: Positiivinen psykologia

text: Jeffery Yen on itsekin kontribuoinut kritiikkiin, jonka mukaan positiivisen psykologian liikkeen itseymmärrys tai julkisuudessa siitä esitetty kuva uutena, vallankumouksellisena alana, joka nostaa ensimmäistä kertaa tutkimuksen kohteeksi inhimillisen kasvun ja kukoistuksen on epäkorrekti. Yenin mukaan kyseessä on separatistinen retorinen strategia, jolla uutta alaa on pyritty legitimoimaan, mutta joka ei kestä kriittistä arviota. Ensinnäkin, useat kriitikoista ovat todenneet, että positiivinen psykologia yksinkertaisesti jättänyt huomiotta hyvinvointiin, sinnikkyyteen ja muihin positiivisen psykologian tutkimuksen liittyviin teemoihin aiemmin tarttuneiden psykologien työn. On myös osoitettu positiivisen psykologian yhtäläisyydet aikaisempien ilmiöiden kanssa kuten esimerkiksi amerikkalaisten "New Thought" ja "mentaalisen hygienian" liikkeiden ja viktoriaanisen ajan hengen kanssa. Ohjelmallisten tai sisällöllisten painotuksien yhtäläisyyksien lisäksi kriitikot ovat kiinnittäneet huomiota mainittujen liikkeiden tapaan korostaa ihmisen sopeutumista "todellisuuteen", joka tosiasiassa palveli tai palvelee valtaapitävien luokkien intressejä. Dana Becker ja Jeanne Mareeck (2008) nostavat esiin myös tutkimukseen nojaavat sosiaalityön ja yhteiskunnalliset muutosliikkeet, jotka nekin pyrkivät edistämään inhimillistä kukoistamista, mutta joiden näkökulmasta kukoistaminen ei rajoitu yksilöiden kokemuksiin, vaan on erottamattomasti kiinni oikeudenmukaisissa yhteiskunnallisissa järjestelyissä.


title: Positiivinen psykologia

text: Ensyklopedia-artikkelinsa lopussa Jeffery Yen nostaa esiin myös positiivisen psykologian yhteistyön Yhdysvaltojen armeijan kanssa. Yhdysvaltojen armeija on rahoittanut kymmenillä miljoonilla dollareilla Seligmanin tutkimuskeskuksen sitkeyden ja sinnikkyyden tutkimusta löytääkseen välineitä sotilaiden mentaalisen kunnon ylläpitämiseen. Osa psykologeista on suhtautunut yhteistyöhön hyvin kriittisesti ja on epäilty, että Seligman on avustanut armeijaa kehittämään kuulusteluvälineitä. Seligman on kiistänyt väitteet, mutta Senaatin raportissa post-9/11 ajalle todetaan uusien menetelmien perustuvan Seligmanin teoriaan opitusta avuttomuudesta. Yen myös epäilee, että tämänkaltaiset vahvojen intressien tuottamat rahoitusnäkymät johtavat siihen, että jatkuvasta kritiikistä huolimatta ala jatkaa kasvuaan. Yenin mukaan osa positiivisen psykologian edustajista on ollut valmis keskustelemaan kriitikoiden kanssa, mutta on vain vähän merkkejä siitä, että alalla olisi valmiuksia muuttaa käsitteellisiä oletuksiaan.


title: Positiivinen psykologia

text: Eniten positiivisen psykologian kohtaamasta kritiikistä julkisuutta on saanut Brownin, Sokalin ja Friedmanin osoittamat ongelmat Barbara Fredricksonin ja Marcia Losadan erittäin paljon viitatussa tutkimusartikkelissa ”Positive Affect and the Complex Dynamics of Human Flourishing”. Artikkelin kirjoittajat väittivät löytäneensä tunnekokemusten suhdeluvun (”positivity ratio”), joka kertoo, että kukoistaakseen ihmisten on koettava vähintään kolme kertaa enemmän positiivisia kuin negatiivisia tunteita. Brown (et al) osoittivat, ettei tälle tuhansia kertoja viitatulle tulokselle ole osoitettu perusteita, väite korrelaatiosta ei siis pidä paikkaansa. Kriitikot osoittivat artikkelissa myös perusteellisia käsitteellisiä ongelmia. Kritiikin kannalta on oleellista se, että positiivisen psykologian tutkijayhteisö ei nostanut tutkimuksen ongelmia tehokkaasti esiin vaan ongelmat jäivät päinvastoin laajalti huomaamatta myös alan tunnetuimmilta tutkijoilta. Losada vetäytyi seuranneesta keskustelusta ja Fredrickson väitti, että vaikka tarkkaa suhdelukua ei voikaan tutkimuksen perusteella määrittää, niin todisteet korkean suhdeluvun hyödyistä ovat vankat. Omassa vastineessaan kriitikot toistivat, että suhdeluvulle ei ole minkäänlaista evidenssiä. Toisaalta, he pitävät itsestäänselvyytenä sitä, että positiivisten tunteiden kokeminen on hyväksi ja arvelevat, että laskutoimitusten tarkoitus on ollut luoda tieteellinen vaikutelma.


title: Positiivinen psykologia

text: Sinnikkyyttä (grit) koskevista tutkimuksistaan ja sinnikkyyden merkityksen korostamisesta työelämässä ja elämässä muutenkin tunnetun positiivisen psykologian tutkijan, Angie Duckworthin tutkimuksiin on myös kohdistettu kritiikkiä. Credén, Tynanin ja Harmsin meta-analyysi kävi läpi 88 sinnikkyyttä koskevaa tutkimusta, joiden mukana myös Duckworthin tutkimuksia, ja päätyivät lopputulokseen, että sinnikkyyden merkitys on huomattavasi vähäisempi kuin väitetään, ja että tutkimus ei ole paljastanut mitään uutta. Heidän johtopäätöksensä olivat muun muassa seuraavat: Duckworthin varhaisissa tutkimuksissa sinnikkyyden vaikuttavuus on kuvattu harhaanjohtavalla tavalla. Mikäli populaatiota tarkastellaan laajemmin kuin Duckworth on tehnyt (otetaan mukaan myös muut kuin huippusuorittajat), niin sinnikkyyden merkitys vähenee. Credé (et al) väittävät myös, että tutkimuksessa sinnikkyyden käsite (’grit’) on käytännössä identtinen psykologiassa pitkään tutkitun tunnollisuuden (’conscientiousness’) käsitteen kanssa. Sinnikkyyden tutkimuksen tulokset korreloivat nimittäin tunnollisuudesta tehtyjen tutkimusten kanssa. Tunnollisuudesta tehdyt tutkimukset kuitenkin kyseenalaistavat Duckworthin keskeisen väitteen, että kyseessä olisi edes runsaalla harjoituksella opittava taito.


title: Feministin käsikirja

text: Feministin käsikirja on vuonna 2009 ilmestynyt Liisa Huhdan ja Rosa Meriläisen kirja feminismistä. Teoksen kustansi Ajatus Kirjat. Teos koostuu kymmenestä luvusta, jotka on muotoiltu feministin kymmenenä käskynä.


title: Karin Wolff

text: Karin Wolff (s. 23. helmikuuta 1959 Darmstadt) on saksalainen kristillisdemokraattisen unionin poliitikko. Hän opiskeli Mainzin Johannes Gutenberg -yliopistossa ja Marburgin yliopistossa historiaa, evankelista teologiaa, filosofiaa ja etnologiaa. Hän on työskennellyt opettajana. Hän elää avoimesti lesbosuhteessa.


title: Karin Wolff

text: Wolff liittyi puolueeseensa vuonna 1976, ja hänestä tuli Hessenin Landtagin jäsen vuonna 1995. Hän toimi vuosina 1999–2008 Hessenin kulttuuriministerinä ja vuosina 2003–2008 Hessen varaministeripresidenttinä. Vuodesta 2000 vuoteen 2008 hän kuului puolueensa kansalliseen johtokuntaan.


title: Karin Wolff

text: Wolff on aktiivinen Saksan evankelisessa kirkossa. Hän on saanut kritiikkiä esitettyään raamatullisen luomisopin opettamista biologian oppitunneilla evoluutioteorian tapaan. Hän ei näe ristiriitaa luomisuskon ja evoluutioteorian välillä.


title: Siegfried Marcus

text: Siegfried Samuel Liepmann Marcus () oli saksalaissyntyinen keksijä, joka teki merkittävimmän uransa Itävallassa.


title: Siegfried Marcus

text: Yksityisyrittäjänä toiminut Marcus suunnitteli lukuisia kone- ja sähköteknisiä sovelluksia. Hänet tunnetaan parhaiten autotekniikan uranuurtajana.


title: Siegfried Marcus

text: Siegfried Marcusin vanhemmat olivat Liepmann Marcus ja Rosa o.s. Philip. Liepmann Marcus oli käsityöläinen ja toimi aktiivisesti paikallisessa juutalaisyhteisössä. Rosa Marcus oli syntyjään kotoisin Ruotsin Karlskronasta.


title: Siegfried Marcus

text: 12-vuotiaana Marcus työskenteli Hampurissa mekaanikkona ja viisi vuotta myöhemmin lennätinlinjoja rakentaneelle yritykselle. Ei ole tiedossa suorittiko hän insinöörin tutkintoa.


title: Siegfried Marcus

text: Myöhemmin Marcus työskenteli Siemens & Halskella Berliinissä Werner von Siemensin teknisenä avustajana. Marcus työskenteli Siemensillä kolmen vuoden ajan. Hänen työstään tiedetään hyvin vähän, sillä tuolta ajalta ei ole säilynyt dokumentteja, mutta Siemensin tiedetään olleen vaikuttunut hänen aikaansaannoksistaan. Marcus keksi Siemensillä lennätinlaitteiston relejärjestelmän, jonka ansiosta hänelle myönnettiin palkinto. Sama relejärjestelmä mahdollisti myöhemmin Atlantin alittaneen lennätinyhteyden rakentamisen.


title: Siegfried Marcus

text: Marcus osallistui Berliinin ja Magdeburgin välisen lennätinlinjan rakentamiseen, mikä oli ensimmäinen laatuaan. Pidetään todennäköisenä että Marcus teki Siemensillä myös monia muita keksintöjä, mutta niistä ei ole säilynyt tietoja.


title: Siegfried Marcus

text: Vuonna 1852 Marcus muutti Wieniin. On mahdollista, että muuton syynä oli nimittäminen Siemensin paikalliseksi edustajaksi. Wienissä Marcus työskenteli alkuvaiheessa C. Kraft & Sohnille, sitten Keisarilliselle ja kuninkaalliselle fysiikan instituutille ja sen jälkeen keisarilliselle geologiselle instituutille. Tuolta ajalta on säilynyt Karl von Hauerin kuvaus, jossa hän luonnehti Marcusia "lahjakkaaksi nuoreksi mieheksi, joka on jo saavuttanut mainetta mekaniikan saralla".


title: Siegfried Marcus

text: Marcus sai toimeksiannon kemisti Karl von Auerilta kaasulampun liekin voimakkuuden säätelemiseksi. Nuori Marcus onnistui tehtävässään erinomaisesti; hän suunnitteli vuonna 1855 laitteen joka sääti liekin suuruutta lämpötilan mukaan. Lyhyen ajan sisällä hän suunnitteli myös spriikäyttöisen lampun.


title: Siegfried Marcus

text: Fysiikan instituutissa Marcus toimi fysiikan professori Karl Ludwigin avustajana laboratoriossa. Vuonna 1856 hän laati "antigrafin", välineen, jonka avulla litografit ja kuparikaivertajat voivat kopioida työnsä negatiivimuodossa toisille kivi- tai kuparilevyille.


title: Siegfried Marcus

text: Instituutissa Marcus suunnitteli ja valmisti muutamien fyysikoiden ja oppilaiden avustamana sähkömagnetismia havainnollistavan oppivälineistön. Laitteen innoittamana Marcus keksi sähkömagneettisen lennätinpiirturin, jota alettiin käyttää vuonna 1856 valmistuneessa Wienin ja Berliinin välisessä lennätinlinjassa, yhdessä Marcusin aiemmin keksimän relejärjestelmän kanssa.


title: Siegfried Marcus

text: Marcus perusti vuonna 1856 lennätinlaitteisiin keskittyneen yrityksen. Osoitteessa Marianhilfestraße 107 toimineen yrityksen nimi oli "Telegrafen - Bauanstalt". Kaksi vuotta myöhemmin hän patentoi suunnittelemansa elektromagneettisen induktorin, josta tuli hänen pääasiallinen tutkimuskohteensa seuraavien 30 vuoden ajaksi. Laitteen ansiosta lennättimen käyttö tuli mahdolliseksi ilman syöttöjännitettä.


title: Siegfried Marcus

text: Vuonna 1859 Marcus patentoi parannetun ruuvinjyrsintälaitteen.


title: Siegfried Marcus

text: Eräiden säilyneiden tietojen mukaan Marcus asensi vuonna 1860 Wienin ja Prahan sekä Prahan ja Berliinin välisille lennätinlinjoille keksimänsä sähkömagneettisen järjestelmän. Tähän tarvittiin sähkömoottoreita, jotka eivät tuohon aikaan olleet kyllin kehittyneitä tähän tehtävään. Ei ole tiedossa millä keinoin ja laittein Marcus asennuksen teki – tiedetään ainoastaan että hän suoriutui tehtävästä.


title: Siegfried Marcus

text: Samoihin aikoihin Marcus suunnitteli merkittäviä parannuksia Samuel Morsen lennätinlaitteistoon. Sen lisäksi että yhteys oli parempi, laite oli pienempi ja kannettava. Tämän ansiosta se sopi myös sotilastehtäviin, ja Preussin armeija otti sen pian käyttöönsä. Marcusin seuraava merkittävä patentti oli menetelmä, jonka avulla voitiin magnetisoida lennätinlaitteen tarvitsemia rautatankoja. Järjestelmä patentoitiin kesäkuussa 1864. Sähkömagneettisilla sovelluksilla hän teki merkittäviä parannuksia sähkömoottoriin, jonka ansiosta sen antama momentti kasvoi ja moottoreita voitiin alkaa käyttää teollisuudessa.


title: Siegfried Marcus

text: Marcus oli paitsi ahkera, myös poikkeuksellisen monipuolinen keksijä. Vuonna 1865 hän kehitti "termopylvään", joka kykeni muuttamaan lämpöenergiaa suoraan sähköksi. Hän sai keksinnöllään Itävallan tiedeakatemialta 2 500 guldenin palkinnon. Laitteen teho kuitenkin osoittautui myöhemmin huonoksi.


title: Siegfried Marcus

text: Marcus korjasi ja kehitti teknisiä laitteita eri tahojen toimeksiannosta. Hän suunnitteli parannuksia alueella toimineiden tekstiilivalmistajien kutomakoneisiin. 1860-luvun aikana Marcusista kasvoi tunnettu tekniikan asiantuntija Wienissä. Hän sai vuonna 1867 Pariisin maailmannäyttelyn hopeamitalin, oletettavasti lennätinlaitteensa johdosta. Hänen väitetään olleen yhteyksissä myös keisarillisen perheen kanssa, kun keisarillisen palatsin kelloihin asennettiin sähköinen käyttölaite. Marcusin jäämistöstä on löytynyt pari kalvosinnappeja, jotka hän oli saanut kruununprinssi Rudolfilta jostain ansiosta. Väite, jonka mukaan Marcus olisi antanut hänelle fysiikan tunteja, on kuitenkin perätön.


title: Siegfried Marcus

text: 1860- ja 1870-lukujen vaihteessa Marcus suunnitteli lukuisia sovelluksia erilaisiin käyttötarkoituksiin, muun muassa "Photographie-Revue"-nimellä tunnetun automaattisen kuvantamislaitteen sekä erikoislaitteita wieniläiselle Kratky-Batschy-nimiselle taikurille. 1870-luvulla Marcus suunnitteli kestävän hehkulamppumallin yhdessä Edison-yhtiön Wienin edustajan, Béla Eggerin kanssa. Uutta valaisinta käytettiin menestyksellisesti Itävallan pohjoisilla rautateillä.


title: Siegfried Marcus

text: Marcus muutti vuonna 1890 lyhyen matkan päähän entisestä asunnostaan Mondscheingasse 4:ään. Hän keskittyi sotilaskäyttöön tarkoitettujen sytyttimien sekä erilaisten laitteiden kehittelyyn. Marcusin terveys huononi ja hän kuoli heinäkuussa 1898. Marcusin omaisuus siirtyi Eleonore Bareschille sekä heidän tyttärilleen. Baresch houkutteli veljeään jatkamaan yritystä, mutta tämä kieltäytyi, ja kaiken lisäksi Marcusin tärkeimmät patentit umpeutuivat.


title: Siegfried Marcus

text: Marcus on haudattu Wienin keskushautausmaalle.


title: Siegfried Marcus

text: Marcusin yksityiselämästä tiedetään vähän. Hän vietti paljon aikaa wieniläisissä kahviloissa ja hänen sanotaan olleen taitava pianonsoittaja. Marcus eli yhdessä naisten räätälinä toimineen Eleonore Bareschin kanssa, mutta pari ei koskaan mennyt naimisiin. Heille syntyi kaksi tytärtä: Eleanore Maria Baresch 4. lokakuuta 1861 ja Rosa Marie Baresch 6. huhtikuuta 1869. Marcus ei koskaan hankkinut Itävallan kansalaisuutta. Veljelleen Eduardille lähettämässään kirjeessä hän kutsui itseään ”filosofiseksi saksalaiseksi”.


title: Siegfried Marcus

text: Marcus järjesti usein julkisia näytöksiä keksintöjensä esittelemiseksi ja solmi suhteita lehdistön edustajien kanssa, jonka ansiosta hänen työnsä tulokset saivat näkyvyyttä.


title: Siegfried Marcus

text: Marcus kehitti myös polttomoottoritekniikkaa jo varhaisessa vaiheessa. Hän kokeili ruutia polttomoottorin käyttövoimana, mutta havaitsi sen hankalaksi toteuttaa. Sähkömoottorin käyttö voimanlähteenä oli epäkäytännöllistä akkujen tähden ja kaasun varastointi oli ongelmallista. Keisarikunnan koillisosasta oli löytynyt öljyesiintymiä, joiden tuotoksista jalostettiin voiteluöljyä ja petrolia. Sivutuotteena syntyi bensiiniä, jonka Marcus arveli soveltuvan polttomoottoreihin polttoaineeksi. Vuonna 1858 Marcus teki kokeita joissa hän testasi haihdutetun bensiinin syttymisherkkyyttä. Kokeiden yhteydessä Marcus menetti kolme oikean käden sormeaan. Saamiensa tulosten perusteella hän oivalsi heti, että bensiinikäyttöisestä moottorista olisi mahdollista tehdä höyrykäyttöistä tehokkaampi, taloudellisempi ja käytännöllisempi, jos palamista kyettäisiin säätämään siten että bensiinihöyry sekoittuisi ilmaan sopivassa suhteessa. Vuonna 1864 Marcus valmisti tähän käyttötarkoitukseen suunnitellun laitteen ja testasi sitä menestyksekkäästi polttomoottorissa. Tehtyään siihen muutamia parannuksia hän haki laitteelle patenttia, joka myönnettiin 30. maaliskuuta 1865. Marcus kutsui laitetta höyrystimeksi, sillä sen toiminta perustui polttoaineen höyrystämiseen. Laitetta pidetään kaasuttimen edelläkävijänä.


title: Siegfried Marcus

text: Seuraavana vuonna Marcus teki laitteesta parannetun muunnelman. Ratkaiseva parannus tuli 1880-luvun alussa, kun Marcus suunnitteli pyörivällä harjalla toimivan kaasuttimen. Vuonna 1887 hän lisäsi siihen polttoaineen esilämmittimen.


title: Siegfried Marcus

text: Marcusin höyrystimen avulla bensiinin käyttö polttomoottorin käyttövoimana tuli mahdolliseksi. Moottorin kuorman ja kierrosluvun säätö oli kuitenkin edelleen hankalaa huonon sytytysjärjestelmän tähden, sillä polttoaineseos syttyi bunsenlampun tapaisen järjestelmän avulla. Marcus oli kuitenkin miettinyt ratkaisua tähänkin ongelmaan höyrystimen kehittämisen yhteydessä. Erinomaisen sähköteknisen tietämyksensä avulla hän kehitti sähkömagneettisen sytytysjärjestelmän, jolle hän sai patentin 21. kesäkuuta 1864. Tähän kuuluvista magneetoista tuli pian hänen yrityksensä merkittävimpiä tuotteita.


title: Siegfried Marcus

text: Vuonna 1873 wieniläinen Siegel-niminen yritys valmisti Marcusin suunnitelmien pohjalta kaksitahtisen moottorin, jonka rakenne poikkesi nykyisistä kaksitahtimoottoreista. Kaasunvaihto toimi venttiilien kautta, mutta moottori teki työtä joka iskulla. Ranskalainen Lenoir-moottori toimi vastaavalla periaatteella. Vuoteen 1884 mennessä Marcusin moottoria valmistettiin pieniä määriä Wienissä, Budapestissä ja Mühlhausenissa. Vuonna 1883 Marcusin keksimälle matalajännitteiselle magneettosytytysjärjestelmälle myönnettiin patentti.


title: Siegfried Marcus

text: Vuonna 1887 Marcus aloitti yhteistyön määriläisen Märky, Bromovsky & Schulz -nimisen yhtiön kanssa. Yritys valmisti Marcusin suunnitelmien pohjalta ensin kaksitahtisia ja vuodesta 1888 alkaen nelitahtisia moottoreita. Näitä moottoreita on säilynyt yhdeksän kappaletta.


title: Siegfried Marcus

text: Vuonna 1869 maan asevoimat testasi Marcusin kehittämää miinojen laukaisulaitetta, jonka nimi oli "Wiener Zünder" (wieniläinen sytytin). Se kuitenkin hävisi ominaisuuksissa majuri Ebner-Eschenbachin kehittämälle galvaaniselle laitteelle.


title: Siegfried Marcus

text: Noin vuonna 1870 Marcus asensi nestemäisellä polttoaineella toimineen polttomoottorin yksinkertaisille käsirattaille ja kytki moottorilta vedon akselille. Tämä sovellus oli maailman ensimmäinen nestemäisellä polttoaineella toiminut ajoneuvo. Nykyään se tunnetaan nimellä "Ensimmäinen Marcusin auto". Moottorilta kulki suora veto vetävälle akselille. Välissä ei ollut kytkintä, joten vetävät pyörät piti nostaa irti maasta käynnistyksen ajaksi. Sen jälkeen Marcus nousi kyytiin ja avustaja laski vetävät pyörät maahan, jolloin ajoneuvo lähti liikkeelle. Marcus oli omien sanojensa mukaan joutunut ensimmäisellä koeajollaan poliisin pysäyttämäksi siitä syystä, että hänen vaunustaan puuttui hevonen. Wienin teknillisen yliopiston edessä olevassa, vuonna 1932 pystytetyssä rintakuvassa väitetään virheellisesti Marcusin rakentaneen autonsa jo vuonna 1864. Marcus ei kuitenkaan pitänyt autoaan käyttökelpoisena, vaan purki sen.


title: Siegfried Marcus

text: Vuosina 1888–1889 Märky, Bromovsky & Schulz rakensi "Toisen Marcusin auton", jossa oli hyödynnetty Marcusin aiemmin keksimiä matalajännitteistä sytytysjärjestelmää sekä pyörivällä harjalla toimivaa kaasutinta. Tämän johdosta auto oli erittäin edistyksellinen, mutta ennen kaikkea se oli maailman ensimmäinen bensiinikäyttöinen ajoneuvo. Puurunkoisessa auton moottorin teho oli 0,55 kW. Auto on tallessa ja näytteillä Wienin teknillisessä museossa. Tämän jälkeen valmistetut kolmas ja mahdollinen neljäs auto eivät ole säästyneet. Toinen Marcusin auto oli kokeiluluontoinen eikä sitä oltu ajateltu valmistettavan sarjoina, vaikka Wienissä tehdyssä esittelyajossa se tekikin yleisöön vaikutuksen. Monessa yhteydessä auton väitetään valmistuneen jo 1875, mikä on aikaisemmin vallinnut väärä käsitys.


title: Siegfried Marcus

text: Marcusin nimissä oli 131 patenttia 15 eri maassa. Hän ei kuitenkaan koskaan hakenut patenttia ajoneuvolleen eikä väittänyt olevansa henkilö joka keksi auton. Marcusin muistokirjoituksessa hänen tärkeimmäksi keksinnökseen nimettiin hehkuva spriilamppu.


title: Siegfried Marcus

text: 1920- ja 1930-luvuilla saksalaisissa ja itävaltalaisissa kouluissa opetettiin Marcusin keksineen bensiinikäyttöisen auton. Tilanne kuitenkin muuttui 1930-luvulla kansallissosialistien noustua valtaan ja Itävallan liityttyä Saksaan; Marcusin elämäntyö pyrittiin pyyhkimään järjestelmällisesti hänen juutalaistaustansa vuoksi. Hänen nimensä pyyhittiin koulukirjoista ja kunnia hänen keksinnöistään jaettiin muun muassa Wilhelm Maybachille ja Carl Benzille. Lähes kaikki Malchinin juutalaisyhteisön henkikirjatiedot sekä Siemensin dokumentit Marcusin ajalta ovat kadonneet. Wieniin museoitu toinen Marcusin auto määrättiin tuhottavaksi, mutta museon henkilökunta onnistui piilottamaan sen kellariin valeseinän taakse. Tietojen hävittäminen onnistui niin perusteellisesti, että useissa merkittävissä yhteyksissä Marcusta ei mainita nykyäänkään eräänä tärkeimmistä auto- ja polttomoottoritekniikan kehitykseen vaikuttaneista henkilöistä.


title: Kilpailukyky

text: Kilpailukyky merkitsee toimijan, yleensä yrityksen, toimialan tai kansantalouden, kykyä selviytyä taloudellisen kilpailun olosuhteissa. Kilpailukykyä voidaan arvioida esimerkiksi hinnan, markkinoinnin tai tietotaidon perusteella. Se voidaan lisäksi mitata erikseen kotimaisilla ja kansainvälisillä markkinoilla.


title: Neuropsykiatria

text: Neuropsykiatria on useimmiten psykiatrian tai neurologian suppea erikoisala. Neuropsykiatria on saavuttanut Saksassa itsenäisen aseman, mutta sielläkään ei ole mahdollisuutta hankkia neuropsykiatrin tutkintoa. Yhdysvalloissa voi opiskella neuropsykiatriksi, jos on valmistunut ensin neurologiksi tai psykiatriksi.


title: Neuropsykiatria

text: Neuropsykiatrian määritelmästä ei vallitse täyttä yksimielisyyttä. Erään määritelmän mukaan neuropsykiatria tutkii psyykkisiä tai kognitiivisia oireita aiheuttavia aivosairauksia. Tämä määritelmä on sikäli huono, että se ei erottele neuropsykiatriaa muusta psykiatriasta, sillä myös psykiatria tutkii psyykkisiä tai kognitiivisia oireita aiheuttavia aivosairauksia.


title: Neuropsykiatria

text: Toisen määritelmän mukaan neuropsykiatria tutkii ”poikkeavan käytöksen” neurologisia eli aivoelimellisiä syitä. Osa neuropsykiatreista on erikoistunut synnynnäisten neurologisten poikkeavuuksien kuten ADHD:n ja Aspergerin, Kannerin sekä Touretten oireyhtymän diagnosointiin ja hoitoon.


title: Neuropsykiatria

text: Näyttöön perustuvia hoitoja on luotettavien tutkimusten puuttuessa neuropsykiatriassa toistaiseksi käytettävissä vain harvoin.


title: Neuropsykiatria

text: Väestötutkimuksissa on havaittu, että runsas antibioottien käyttö elämän alkuvaiheessa lisää neuropsykiatristen häiriöiden riskiä. Ilmiö saattaa selittyä sillä, että antibioottien käyttö muuttaa suoliston bakteerikantaa, lisää immuunipuolustukseen osallistuvien sytokiinien pitoisuuksia aivoissa ja muuttaa veri-aivoesteen toimintaa.


title: Téa Obreht

text: Téa Obreht oik. "Bajraktarevic" (s. 30. syyskuuta 1985 Belgrad, Jugoslavia) on slovenialais-bosnialaista syntyperää oleva yhdysvaltalainen kirjailija. Obrehtin esikoisromaani "Tiikerin vaimo" ("The Tiger's Wife", 2011) sai Orange-palkinnon 2011.


title: Téa Obreht

text: Obrehtin novelleja on ilmestynyt useissa lehdissä ja antologiassa "The Best American Short Stories".


title: Téa Obreht

text: Obreht lähti Belgradista 1992 taloustieteilijä-äitinsä kanssa pakoon Jugoslavian hajoamissotaa. Hän asui vuosia Kyproksessa, jossa kävi englanninkielistä koulua, muutti sen jälkeen Kairoon, josta Yhdysvaltoihin, ensin Atlantaan, sitten Palo Altoon. Obreht on suorittanut perustutkinnon Kalifornian yliopistossa ja sen jälkeen valmistunut Cornellin yliopistosta Ithacasta, jossa hän asuu. Hän otti käyttöön äidinpuoleisen sukunimen äidinisänsä toivomuksesta.


title: Le Figaroscope

text: Le Figaroscope on ranskalaisen Le Figaro -lehden kerran viikossa ilmestyvä liite. Se on kulttuurin ja gastronomian ajankohtaislehti, jossa esitellään kiinnostavia ravintoloita, muita kulttuureja, tulevia tapahtumia ja elokuvia.


title: Henrik Ehrnrooth (sijoittaja)

text: Henrik Göran Casimir Ehrnrooth (s. 7. heinäkuuta 1954 Helsinki) on suomalainen liikemies ja yritysjohtaja. Hän on valmistunut maatalous- ja metsätieteiden kandidaatiksi Helsingin yliopiston maatalous-metsätieteellisestä tiedekunnasta vuonna 1981 ja diplomiekonomiksi Svenska handelshögskolanista Helsingistä samana vuonna.


title: Henrik Ehrnrooth (sijoittaja)

text: Henrik Ehrnrooth on vuorineuvos Casimir Ehrnroothin poika. Äitinsä puolelta hän kuuluu Reenpään sukuun.


title: Henrik Ehrnrooth (sijoittaja)

text: Ehrnrooth on muun muassa Pöyryn (vuodesta 2003 lähtien), Caverionin (vuodesta 2013 lähtien) ja Otava-konsernin (vuodesta 2014) hallituksen puheenjohtaja.. Vuosina 2009–2014 hän oli YIT:n hallituksen puheenjohtaja


title: Henrik Ehrnrooth (sijoittaja)

text: Henrik Ehrnrooth sekä hänen veljensä Georg ja Carl-Gustaf Ehrnrooth käyttävät määräysvaltaa sijoitusyhtiöissä, jotka ovat muun muassa Pöyryn, YIT:n ja Caverionin suurimmat osakkeenomistajat.


title: Txillardegi

text: José Luis Álvarez Enparantza, kirjailijanimi Txillardegi, (27. syyskuuta 1929 Donostia – 14. tammikuuta 2012) oli baski kielitieteilijä, poliitikko ja kirjailija. Enparantza oppi baskin kielen vasta 17-vuotiaana, mutta häntä pidetään 1900-luvun jälkipuoliskon baskinationalismin ja -kulttuurin vaikutusvaltaisimpana hahmona.


title: Txillardegi

text: Álvarez Enparantza (äidinpuoleinen sukunimi toisinaan espanjalaistetaan muotoon Emparanza) opiskeli teknillisiä aineita Bilbaossa ja kieliä Pariisissa. Vuonna 1957 hänestä tuli Euskaltzaindian ("Academia de la Lengua Vasca", Baskin kielen akatemia) kirjeenvaihtajajäsen, ja akatemia hyväksyi lähes kaikki hänen baskin kielen ortografiaan ja morfologiaan tekemänsä ehdotukset. Vuonna 1993 hänestä tuli ääntämyskomission jäsen. Hänen nimensä oli kahdesti esillä Euskaltzaindian täysjäseneksi, mutta hänet torjuttiin poliittisista syistä. Kolmannella kerralla hän torjui ehdotuksen itse.


title: Txillardegi

text: Hän oli tunnettu kirjailijana ja kielitieteilijänä myös nimillä "Larresoro", "Igara" ja "Usako". Hän julkaisi useita kirjoja, jotka käsittelivät lähinnä baskin kieltä ja kielioppia. Hän on kirjoittanut myös romaaneja sekä politiikkaa käsitteleviä esseitä. Teosta "Leturiaren egunkari ezkutua" (1957) pidetään ensimmäisenä baskin kielellä kirjoitettuna nykyaikaisena romaanina, ja se on baskikirjallisuuden vedenjakaja. Muita hänen kirjoittamiaan romaaneja ovat "Haizeaz bestaldetik" (1979) ja "Putzu" (1999), merkittäviä esseitä "Huntaz eta hartaz" (1965), "Hizkuntza eta pentsakera" (1972) ja "Euskal Herria helburu" (1994) sekä tieteellisiä teoksia "Euskal fonologia" (1980), "Euskal azentuaz" (1984) ja "Elebidun gizartearen azterketa matematikoa" (1984).


title: Txillardegi

text: Hänelle myönnettiin 1968 Txomin Agirre -palkinto romaanista "Elsa Scheelen". Hän on saanut myös Andima-palkinnon Caracasissa 1969 matematiikan oppikirjoista. "Silver Lauburun" hän sai kirjastaan "Euskal Gramatika" 1980.


title: Txillardegi

text: Txillardegi oli perustamassa 1970-luvulla baskin kielen liikettä "Euskal Herrian Euskaraz". Hän alkoi 1982 luennoida Baskimaan yliopistossa, ja myöhemmin hänestä tuli emeritusprofessori.


title: Txillardegi

text: Hän oli nuorena Baskien kansallispuolueen (PNV) jäsen ja oli tukemassa baskin kielen puolustamista ja opiskelua baski-identiteetin perustana.


title: Txillardegi

text: Menetettyään uskonsa PNV:hen Txillardegi osallistui ETAn perustamiseen 1959 yhdessä nuorten nationalistien kanssa ja oli liikkeen kulttuurisen haaran näkyvä johtaja. Hän lähti maanpakoon Pariisiin ja Brysseliin 1961 ja palasi 1967. Vuonna 1976 hän ja Iñaki Aldekoa perustivat poliittisen puolueen "Euskal Sozialista Biltzarrea" (ESB: "Congreso de Socialistas Vascos", Baskien sosialistinen kongressi).


title: Txillardegi

text: Txillardegi osallistui 1977 Herri Batasunan perustamiseen, ja hänet valittiin ensimmäisissä vaaleissa abertzalen koalition senaattoriksi.


title: Txillardegi

text: Aikana, jolloin hän oli aktiivinen Aralarissa, hänelle valkeni, että aseellinen yhteenotto oli väistämätön. Hän otti etäisyyttä aseelliseen yhteenottoon, kun puolue osallistui baskihallinnon järjestämään solidaarisuustoimeen ETAn väkivallan uhreja kohtaan. Hän oli ehdokkaana kunnallisvaaleissa Ezker Batua Berdeak ("Izquiera Unida – Verdes", Yhdistynyt vasemmisto–vihrfeät) -liittouman ehdokkaana. Valtiollisissa vaaleissa 2008 hän oli ehdokkaana senaattiin Eusko Abertzale Ekintza -puolueesta ("Acción Nacionalista Vasca", Basque Nationalist Action) Guipúzcoan alueelta.


title: Anjou (viininviljelyalue)

text: Anjou on viininviljelyalue Ranskassa Länsi-Loiren laaksossa, Angersin kaupungin ympäristössä. Se on usein ryhmitelty yhteen naapurinsa Saumurin kanssa, varsinkin kun yleinen Anjou-appellaatio kattaa alueen, joka sisältää Saumurin kaupungin ja ympäristön.


title: Anjou (viininviljelyalue)

text: Anjoun alue on halkaisijaltaan noin 80 km. Arvostetuin alue on Angersista etelään, missä Chenin Blanc -rypäleet kasvavat ja tuottavat niin Loiren kuin koko Ranskan hienoimpia makeita valkoviinejä. Appellaatiot ovat Coteaux de la Loire Anjou, Coteaux de l'Aubance, Quarts de Chaume, Coteaux de Layon ja Bonnezeaux. Arvostetuin alue on Angersista etelään, missä Chenin Blanc -rypäleet kasvavat ja tuottavat niin Loiren kuin koko Ranskan hienoimpia makeita valkoviinejä. Vaikka nämä viinit ovat vähemmän tunnettuja kuin Sauternesin viinit, niitä tuntevat kuitenkin arvostavat näitä viinejä kuitenkin yhtä paljon. Anjoun appellaatio päättyy Angersin länsipuolella Loirejoen rannoille ja halkaisee Pays Nantaisin alueen päättyen Nantesin kaupungin rajoille.


title: Anjou (viininviljelyalue)

text: Chenin Blanc -rypäleitä on viljelty Anjoun alueella Abbaye de Glanfeuilissa 800-luvulta asti. 1100- ja 1200-luvulla alue oli tunnettu makeista valkoviineistään, joita tehtiin Chenin Blanc- ja Chardonnay-rypäleistä. Viinikirva aiheutti katastrofin 1880-luvulla. Viinikirvan tuhojen jälkeen alueelle istutettiin paljon punaista Cabernet Francia sekä Grolleauta, Cabernet Sauvignonia ja Gamayta.


title: Anjou (viininviljelyalue)

text: Anjoun ilmasto on suhteellisen leuto, ja sitä tasapainottavat keskisen Ranskan mantereinen vaikutus idästä ja Atlantin merivaikutus lännestä. Näin vakaassa ilmastossa päivittäinen lämpötilan vaihtelu on vähäistä. Loirejoki tuo oman vaikutuksen alueen ilmastoon eli hienoista vaihtelua kullekin tarhalle, kuten Garonne- ja Dordognejoet Bordeaux'ssa.


title: Anjou (viininviljelyalue)

text: Alue jakautuu karkeasti kahteen maalajiin: Armorican Massifin hiilipitoisiin kiviin ja liuskeeseen pohjoisessa ja lännessä sekä selvästi valkoisempaan, kalkkikivipitoiseen maaperään etelässä ja lännessä. Jälkimmäinen maaperä on paljastava merkki Angersin sijainnista Paris Basinin eteläisessä osassa, joka on samanlainen kuin Sancerressa, jossa on tunnetusti valkoviinitarhoja, 260 kilometriä itään Anjousta. Mahdollista sekaannusta aiheuttava tilanne on, että näitä kutsutaan nimillä Anjou Blanc ja Anjou Noir; Anjou Noir -maaperä sattuu olemaan ihanteellinen Anjou Blanc -viinejä varten. Pieni rautapitoisuus tällä alueella antaa mahdollisuuden Anjou Rouge -viineille. Liuskekiveä on myös alueen viinitarhoilla sekä paikallisten kirkkojen ja julkisten rakennusten katoilla; liuskekiven tuotanto on toinen alueen teollisuuden päähaaroista.


title: Anjou (viininviljelyalue)

text: Kuivaa valkoviiniä ja punaviiniä tehdään myös Angersista etelään sekä pohjoispuolella harvemmalla viljelyalueella. Savennieres (ala-alueineen Coulee de Serrant ja La Roche aux Moines) tuottaa hienoimpia kuivia Chenin Blanc -viinejä maailmassa. Tätä täydentävät kuivat, mausteiset punaiset viinit, jotka valmistetaan Cabernet Francista Anjou Villagessa ja Brissacissa. Viinitilat tällä alueella eivät ainoastaan tee Anjou-viinejä, vaan myös Muscadetin ja Coteaux Ancenisin (Pays Nantaisin ala-alueita) nimikkeillä tunnettuja viinejä.


title: Anjou (viininviljelyalue)

text: Läntinen Loire tunnetaan roseeviineistä ja Chenin Blanc -viineistään. Historiallisesti sen maine perustui sekoitettuihin, hieman makeisiin vaaleanpunaisiin viineihin, jotka on tehty Grolleau Noir- ja Grolleau Gris -rypäleistä, mutta tämä on muuttunut 1900-luvun lopun ja 2000-luvun aikana. Puolimakeita roseeviinejä silti tehdään Cabernet d'Anjoun ja Rose d'Anjoun tuotenimillä, mutta suuntaus on kohti kuivempaa, vakavasti otettavampaa roseeta; näiden arvostus nousee suunnilleen samaa tahtia kuin Grolleaun istutusala on pienentynyt.


title: Anjou (viininviljelyalue)

text: Anjoun alueella tehdään myös kuohuviiniä, jota on tuotettu eri nimillä viime vuosikymmenten aikana. Ne käsittävät Fines Bullesin, Petillantin ja Mousseuxin viinit, joista viimeinen on kuohuviinin yleisin ja virallisin nimitys. Sauvignon Blancia ja Chardonnaytä käytetään näissä viineissä pienissä määrin (korkeintaan 20 prosenttia) täydentämään hallitsevaa Chenin Blancia. Viljelyksistä käytetään nykyisin kuohuviinien tuotantoon suunnilleen 173 eekkeriä.


title: Variaatiolaskenta

text: Variaatiolaskenta on matemaattisen analyysin ala, joka käsittelee tiettyihin integraaleihin liittyviä ääriarvotehtäviä. Variaatiolaskenta on matemaattisen optimoinnin teoria: siinä etsitään reaaliarvoisen funktion minimi- ja maksimipisteitä.


title: Variaatiolaskenta

text: Klassisessa variaatiolaskennassa käsiteltävät ongelmat ovat yleensä peräisin fysiikasta tai geometriasta, kun taas moderni teoria saa innoituksensa esimerkiksi taloustieteistä, tietotekniikasta, kemiasta, tai biologiasta.


title: Nana (albumi)

text: Nana on Edward Vesalan johtaman Edward Vesala Trion albumi vuodelta 1970. Rumpali Vesalan lisäksi levyllä soittavat saksofonisti Juhani Aaltonen sekä norjalainen basisti Arild Andersen. Levy on ensimmäisiä suomalaisia free jazz-levytyksiä.


title: Jorge Andrés Boero

text: Jorge Andrés Martínez Boero (3. heinäkuuta 1973 – 1. tammikuuta 2012) oli argentiinalainen moottoripyöräilijä. Hän osallistui vuosien 2011 ja 2012 Dakar-ralleihin. Hän kuoli vuoden 2012 Dakar-rallin avauspäivänä rallin ensimmäisellä erikoiskokeella kaatumisessaan saamaansa sydänkohtaukseen. Hän oli 25:s Dakar-rallissa kuollut kilpailija.


title: Hammarskjöld

text: Hammarskjöld on ruotsalainen sukunimi, joka viittaa seuraaviin henkilöihin:


title: Topi ja Toivottomat (albumi)

text: Topi ja Toivottomat on suomalaisen Topi ja Toivottomien studio-albumi vuodelta 1978.


title: Se on pienestä kiinni

text: Se on pienestä kiinni on suomalaisen Topi ja Toivottomien studio-albumi vuodelta 1984.


title: Duunarin humppa – Kootut levytykset 1980–1981

text: Duunarin humppa - Kootut levytykset 1980–1981 on suomalaisen Topin ja Toivottomien kokoelma-albumi vuodelta 2012.


title: Wilhelm Lefeldt

text: Wilhelm Lefeldt (19. tai 29. toukokuuta 1836 – 21. tai 23. toukokuuta 1913) oli insinööri, keksijä ja koneenrakentaja.


title: Wilhelm Lefeldt

text: Lefeldt keksi ja rakensi vuonna 1876 Schöningenissä maitolingon, koneen, jota myöhemmin kutsuttiin separaattoriksi. Lefeldtin kone erotti automaattisesti kerman maidosta ja jäljelle jäi kuorittua maitoa (kurria). Kone oli myös ensimmäinen käyttökelpoinen sentrifugi ja johti huomattavasti lyhyempään voin valmistusaikaan ja tuotannon kasvuun ja mahdollisti siten teollisen tuotannon. Aikaisemmin voin valmistus maidosta lähtien sisälsi kerman erottamisen (hapattamalla), kirnuamisen ja suolaamisen kestäen noin 10 päivää, jona aikana kerma saattoi mennä pahaksi. Maitosentrifugi vei Lefeldtin ja Lentschin schöningenläisen meijerikonetehtaan laajemmille maailmanmarkkinoille tutkimuksen ja teollisuuden (esimerkiksi sokerijuurikkaiden jalostus) aloilla.


title: Wilhelm Lefeldt

text: Myöhemmin Gustaf de Laval hyödynsi näitä kokemuksia ja kehitti separaattoria edelleen.


title: Dominanttivalkoinen

text: Dominanttivalkoinen on syntymästään asti valkoinen hevonen, jonka iho on vaaleanpunainen. Valkoisista kimoista väritys poikkeaa syntymävärityksen (kimoilla värillinen) ja ihon värin perusteella (kimoilla tumma). Dominanttivalkoisen hevosen silmät ovat useimmiten ruskeat, mutta voivat olla myös siniset muiden tekijöiden johdosta. Dominanttivalkoista ei saa sekoittaa albiinoon, koska hevoseläimissä ei esiinny varsinaista albiino-geeniä. Albinotekijä sijaitsee muilla eläimillä hevosen Cr-lokusta vastaavassa geenissä ja aiheuttaa täydellisen pigmenttikadon. Dominanttivalkoisuustekijät sijaitsevat valkokirjavuudesta vastaavassa hevosen KIT-geenissä ja jättävät pigmenttiä vähintään silmiin, joskus myös epämääräiseksi kuvioksi selkälinjan tuntumaan. Dominanttivalkoinen on erittäin harvinainen väritys, mutta spontaanina mutaationa verrattain yleinen. Sen aiheuttajaksi on tunnistettu useita erillisiä mutaatioita, joista osa on homotsygoottina letaaleja ja osa ei.


title: 28 ikivihreää

text: 28 ikivihreää on kaksi LP-levyä sisältävä Olavi Virran kokoelmalevy vuodelta 1988. Se on jatkoa aikaisemmin ilmestyneille Sinitaivas − 32 tunnetuinta- ja Vihreät niityt − 32 unohtumatonta -kokoelmille. Tähän kokoelmaan sisältyvät mm. Virran viimeisiksi levytyksiksi jääneet tangot "Nyt soita balalaikka" ja "Sateinen ilta" vuodelta 1966.


title: Kierrän kehää

text: Kierrän kehää on suomalaisen Topi ja Toivottomien studio-albumi vuodelta 1981.


title: Ove Molin

text: Ove Molin (s. 27. toukokuuta 1971 Huddinge, Ruotsi) on ruotsalainen entinen jääkiekkoilija, pelipaikaltaan oikea laitahyökkääjä. Hän pelasi Elitserienissä 19 kautena yhteensä 770 runkosarjaottelua tehoin 190+294=484. Jäähyminuutteja kertyi 562. Molin on hänen lähes koko uransa ajan edustaman Brynäs IF:n kaikkien eniten syöttöpisteitä ja neljänneksi eniten tehopisteitä tehnyt pelaaja. Joukkueen kaikkien aikojen jäähypörssissä hän on toinen. Nykyään Molin toimii SHL-joukkue Karlskrona HK:n apuvalmentajana.


title: Ove Molin

text: Molin oli Trångsunds IF:n kasvatti. Hän aloitti kuitenkin ammattilaisuransa AIK IF:ssä, jossa Molin pelasi kaksi ensimmäistä Elitserien-otteluaan 17-vuotiaana kaudella 1988–1989. Kaksi seuraavaa kautta hän pelasi sarjatasoa alempana Ruotsin I-divisioonan Danderyds HC:ssa. Molin siirtyi kaudeksi 1991–1992 Brynäs IF:ään, jossa varsinainen Elitserienin tulokaskausi toi 40 runkosarjaottelussa tehot 15+14=29. Hän jakoi kevään 1992 pudotuspeleissä tehoilla 3+1=4 joukkueen sisäisen piste- ja maalipörssin voiton. Molinin toinen kausi 1992–1993 päättyi Ruotsin-mestaruuteen.


title: Ove Molin

text: Kaudella 1993–1994 Molin jakoi tehoilla 12+15=27 Brynäsin sisäisen maalipörssin voiton Peter Larssonin ja Andreas Dackellin kanssa ja sijoittui sisäissä pistepörssissä kolmanneksi Jonas Johnsonin kanssa. Hän jakoi myös Brynäsin kevään 1994 maalipörssin voiton Anders Gozzin kanssa. Molin muodosti Gozzin ja Larssonin kanssa joukkueessa tunnetun "Smurffiketjun" (). Kaudella 1994–1995 hän oli 11 osumallaan Brynäsin toiseksi paras maalintekijä Andreas Dackellin jälkeen. Molin jakoi kevään 1995 pudotuspeleissä tehoilla 4+6=10 joukkueen sisäisen pistepörssin voiton Jonas Johnsonin kanssa ja voitti kauden päätteeksi Elitserien-hopeaa.


title: Ove Molin

text: Loukkaantumisten pilaaman kauden 1995–1996 jälkeen Molin siirtyi kaudeksi 1996–1997 Suomeen ja Helsingin IFK:n riveihin. Kausi oli hänen ammattilaisuransa ainoa kokonainen muualla kuin Brynäsissä, jonne Molin palasi taas kaudeksi 1997–1998. Hän oli tehoilla 15+19=34 joukkueen kolmanneksi paras pistemies. Kausi 1998–1999 oli Molinin uran paras; hän teki Elitserienin yhden kauden piste-ennätyksensä tehoilla 21+31=52, joilla Molin sijoittui joukkuetoverinsa Tom Bissettin ja AIK IF:n Stefan Gustavssonin kanssa koko liigan pistepörssissä kolmanneksi. Maalipörssissä hän sijoittui neljän muun pelaajan kanssa viidenneksi ja syöttöpörssissä seitsemänneksi. Molin voitti koko kevään 1999 pudotuspelien piste- ja maalipörssin tehoilla 7+8=15. Hän teki finaalien viidennessä ottelussa Brynäsille Ruotsin-mestaruuden ratkaisseen voittomaalin MODO:a vastaan. Molin valittiin kauden päätteeksi myös Ruotsin MM-joukkueeseen.


title: Ove Molin

text: Molin teki kaudella 1999–2000 22 osumallaan Elitserienin yhden kauden maaliennätyksensä. Hän oli liigan maalipörssinkin voittaneen Jan Larssonin jälkeen Brynäsin toiseksi paras maalintekijä ja sijoittui Elitserienin maalipörssissä kuudenneksi Malmö Redhawksin Niklas Sundbladin kanssa. Molin pelasi kauden aikana myös Elitserienin tähdistöottelussa. Hän pelasi Brynäsissä koko ammattilaisuransa loppuun. Kaudella 2001–2002 Molin oli tehoilla 16+17=33 joukkueen paras maalintekijä ja toiseksi paras pistemies Larssonin jälkeen. Hän pelasi viimeiset vuotensa tekemällä vuosi kerrallaan uuden jatkosopimuksen ja lopetti ammattilaisuransa lopulta kauteen 2009–2010, jolloin Molin jakoi 25 syötöllään Brynäsin sisäisen syöttöpörssin voiton Eero Somervuoren kanssa.


title: Ove Molin

text: Tammikuussa 2011 Molin pelasi vielä Tommy Sjödinin kanssa yhden ottelun verran Ruotsin III-divisioonassa LAIK HK:n paidassa.


title: Ove Molin

text: Molin edusti Ruotsia MM-kilpailuissa vuonna 1999, jolloin hän voitti pronssia. Molin pelasi myös alle 20-vuotiaiden MM-kilpailuissa 1991 sekä alle 18-vuotiaiden EM-kilpailuissa vuonna 1989, jolloin hän oli tehoilla 6+5=11 Ruotsin paras pistemies ja maalintekijä.


title: Ove Molin

text: Molin toimi kauden 2010–2011 Brynäsin U16-joukkueen apuvalmentajana ja kaudeksi 2011–2012 hän siirtyi hoitamaan samaa virkaa Brynäsin J20-joukkueeseen. Kaudella SHL-kausi 2013–2014 Molin toimi myös seuran SHL-joukkueen kehitysvalmentajana. Huhtikuussa 2014 hänet nimettiin Brynäsin apuvalmentajaksi Tommy Jonssonin johtamaan valmennustiimiin. Kesken kauden SHL-kausi 2014–2015, tammikuussa 2015 heidät molemmat kuitenkin erotettiin ja tilalle seura pestasi Thomas Berglundin ja Petter Lasu Nilssonin.


title: Ove Molin

text: Kaudeksi SHL-kausi 2015–2016 Molin nimettiin SHL:n nousijajoukkue Karlskrona HK:n apuvalmentajaksi Per Hånbergin johtamaan valmennustiimiin.


title: Ove Molin

text: Molinin poika Emil pelaa NHL-joukkue Dallas Starsin organisaatiossa.


title: Jussi-palkinnot 2012

text: Jussi-gaala 2012 järjestettiin 29. tammikuuta 2012 Helsingin Kaapelitehtaalla. Tilaisuudessa jaettiin Jussi-palkinnot vuoden 2011 parhaille elokuville. Eniten palkintoja keräsi Aki Kaurismäen elokuva "Le Havre" kuudessa eri sarjassa. Tilaisuuden juonsi Lorenz Backman. Parhaan ohjaajan palkinnon jakoi Jussi Vatanen ja parhaan elokuvan Nicke Lignell. Tilaisuus televisioitiin suorana Nelosella ja se keräsi 452 000 katsojaa.


title: Jussi-palkinnot 2012

text: Yleisö-Jussin voitti "Varasto".


title: Jussi-palkinnot 2012

text: Betoni-Jussin sai Elina Salo.


title: Give Me All Your Luvin’

text: "Give Me All Your Luvin’" on yhdysvaltalaisen popartistin Madonnan kappale hänen kahdenneltatoista studioalbumiltaan "MDNA". Kappale julkaistiin albumin avaussinglenä 3. helmikuuta 2012. Kappaleella vierailevat artistit Nicki Minaj ja M.I.A.. "Give Me All Your Luvin’" on Madonnan ensimmäinen singlejulkaisu Live Nationin ja Interscope Recordsin alaisuudessa. Kappale vuosi internetiin demoversiona 8. marraskuuta 2011 nimellä "Give Me All Your Love".


title: Give Me All Your Luvin’

text: "Give Me All Your Luvin’" -kappaleen ovat kirjoittaneet Madonna, Nicki Minaj ja M.I.A. Tuotannosta vastaavat Madonna ja Martin Solveig. Kappale sai ensiesityksensä Super Bowlin väliaikashow'ssa sunnuntaina 5.2.


title: Give Me All Your Luvin’

text: Kappaleen demo vuosi internetiin 8. marraskuuta 2011. Kuukausi tämän jälkeen espanjalainen 31-vuotias mies pidätettiin epäiltynä kappaleen vuotamisesta. 29. tammikuuta 2012 Interscope Records tiedotti singlen julkaisupäivämääräksi 3. helmikuuta 2012.


title: Give Me All Your Luvin’

text: "New Musical Express" antoi kappaleen demoversiosta myönteistä palautetta, mutta piti sitä myös osittain kierrätyksenä Madonnan aiemmasta tuotannosta.


title: Give Me All Your Luvin’

text: Nicki Minaj ilmoitti Twitterissä 8. joulukuuta 2011 olevansa parhaillaan kuvaamassa kappaleen musiikkivideota. Musiikkivideon ohjasi MegaForce. Kappaleen musiikkivideo sai ensi-iltansa 2. helmikuuta American Idol -ohjelman yhteydessä, ja YouTubessa video julkaistiin 3. helmikuuta.


title: Give Me All Your Luvin’

text: Musiikkivideossa Madonna lähtee kävelylle lastenvaunujen kanssa, kun hänen henkivartijoinaan toimivat amerikkalaisen jalkapallon pelaajat, ja kun Nicki ja M.I.A toimivat häntä kannustavina cheerleadereina.


title: Rohtomesikkä

text: Rohtomesikkä ("Melilotus officinalis") on hernekasveihin kuuluva keltakukkainen ruohokasvi.


title: Rohtomesikkä

text: Rohtomesikkä kasvaa 30–150 senttimetriä korkeaksi. Sen kukinto on pitkä ja kapea, runsaskukkainen terttu. Kukat ovat keltaiset, 4–7 millimetriä pitkät. Palko on kurttuinen, 3–5 mm pitkä. Ulkomuodoltaan rohtomesikkä muistuttaa valkomesikkää ("Melilotus alba") ja kukkivana se muistuttaa toista keltakukkaista lajia isomesikkää ("Melilotus altissimus").


title: Topi ja Toivottomat (vuoden 1980 albumi)

text: Topi ja Toivottomat on suomalaisen Topi ja Toivottomien studio-albumi vuodelta 1980.


title: Rohtosalkoruusu

text: Rohtosalkoruusu ("Althaea officinalis") on malvakasveihin kuuluva monivuotinen, usein viljelty ruohokasvi. Rohtosalkoruusu tunnetaan myös nimillä alteanjuuri, lääkemalva ja rohtosamettihaapa. Se on kosteiden paikkojen kasvi, ja sitä esiintyy laajalti luonnonvaraisena Euroopassa. Kasvin tieteellinen nimi tulee kreikan sanasta "altho", joka tarkoittaa parantamista.


title: Rohtosalkoruusu

text: Rohtosalkoruusu kasvaa 60–130 senttimetriä korkeaksi. Sen varsi on pystykasvuinen ja samettikarvainen. Suuret lehdet ovat matalasti 3–5-liuskaiset ja samettimaiset. Kukkiminen tapahtuu loppukesästä ja kestää lyhyen ajan. Kukat kasvavat tavallisesti yksittäin lehtihangoissa. Ne ovat 3–5 cm leveät ja valkoiset, vaaleanpunertavat. Juuri on paksu ja valkoinen, ja siitä käytetään myös nimeä alteanjuuri.


title: Rohtosalkoruusu

text: Kasvia lisätään joko juuriversoista tai siemenistä, jotka riivitään syksyllä ja kylvetään toukokuun alussa. Taimet siirretään kosteaan tai märkään maaperään aurinkoiselle paikalle.


title: Rohtosalkoruusu

text: Rohtosalkoruusun juuresta saatavaa maitiaisnestettä on käytetty eri tavoin. Tahmeaa mahlaa tai siirappia on keskiajalla käytetty flunssan lievittämiseen ja sillä on lääkitty kipeää kurkkua. Muinaisessa Egyptissä rohtosalkoruusun juurimahlaa sekoitettiin pähkinöihin ja tarjoiltiin kuninkaallisille herkkuna. Alteanjuuri oli herkkua myös muinaisille roomalaisille. Ranskassa 1800-luvulla kondiittorit keksivät makeuttaa maitiaisnesteen ja sitten vatkata sen vaahdoksi, josta muotoiltiin vaahtokarkkia. Englanninkielessä on yhä näkyvissä vaahtokarkin () alkuperäinen raaka-aine: rohtosalkoruusun englanninkielinen nimi on "marshmallow". Tämä nimi taas juontuu rohtosalkoruusun kasvupaikasta eli marskimaa, suomaa () ja kasvin heimosta eli malvakasvit (). Nykyisin vaahtokarkkeihin ei enää kuitenkaan käytetä rohtosalkoruusun juurta.


title: Rohtosalkoruusu

text: Kasvin lehtiä kerätään kesällä ja käyttää niitä yrittiteehen. Vähintään kaksivuotiaan kasvin juuret korjataan syksyllä ja kuivataan. Kuivatuista juurista voi valmistaa jauhetta, uutetta, siirappia sekä yrttiteetä. Lääkintään käytetään nimenomaan alteanjuurta. Useat malvaheimon kasveista ovat lima-ainepitoisia: lima-aineet hellivät ihmisen kehon limakalvoja. Tähän tarkoitukseen voi tehdä yrittiteetä, jonka valmistukseen voi lehtien ja juurien lisäksi käyttää myös "Althaea officinaliksen" kukkia. Yrttiteesekoituksiin malvat antavat täyteläistä makua.


title: Rohtosalkoruusu

text: Rohtosalkoruusun lima-aineet lievittävät tulehdusta ja voivat hillitä yskänärsytystä. Tulehdusta lievittävä vaikutus perustuu siihen, että rohtosalkoruusu tehostaa elimistön puolustusjärjestelmää. Lisäksi kasvilla on antiseptinen vaikutus eli se tuhoaa bakteereitä ja muita pieneliöitä. Kasvin käyttökohteita ovat yskä ja hengitystievaivat, kuten kurkkukipu ja keuhkoputkentulehdus. Muita käyttökohteita ovat virtsateiden hoito, akne ja palovammat. Jäähdytettyä yrttiteetä voi käyttää suun tulehdusten hoitoon. "Officinalis" kasvien nimessä viittaa yleensä lääke- tai rohdoskäyttöön, ja usein se esiintyy myös syötävän kasvin nimessä.


title: Rohtosalkoruusu

text: Rohdoskäytöstä on hyvä keskustella lääkärin ja luonnonlääkintään perehtyneen hoitoalan ammattilaisen kanssa. Rohtosalkoruusu-uutteen käyttö voi vaikuttaa muiden lääkeaineiden imeytymiseen. Rohtosalkoruusu myös alentaa verensokeritasoa, joten esimerkiksi insuliinilääkitystä käyttävä ei saa käyttää sitä neuvottelematta lääkärin kanssa.


title: Rohtosalkoruusu

text: Rohtosalkoruusun juuren vaikuttavat aineet ovat fenolihappoja ja flavonoideja, ja se sisältää pääasiassa lima-aineita.


title: Parhaat (Topi ja Toivottomat)

text: Parhaat on suomalaisen Topi ja Toivottomien kokoelma-albumi vuodelta 1989.


title: Uruguayn viinit

text: Uruguayn viinejä on tuotettu yli 250 vuotta. Kaupallinen viininviljely alkoi Uruguayssa kuitenkin vasta 1800-luvun jälkipuoliskolla, kaksisataa vuotta myöhemmin kuin Chilessä ja Argentiinassa. Viime vuosikymmeninä Uruguayn viinin maine ja markkinaosuus ovat tasaisesti kasvaneet maailman viinimarkkinoilla, vaikkakaan ei niin nopeasti kuin sen suuremmilla naapureilla. Uruguay oli vuonna 2008 Etelä-Amerikan neljänneksi suurin viinintuottajamaa 109 001 tonnin tuotannollaan.


title: Uruguayn viinit

text: Keskeisessä roolissa Uruguayn nousussa viinimarkkinoilla on ollut Tannat, vankka, tanniininen punainen rypäle. Aivan kuten Chilellä on Carmenere ja Argentiinalla Malbec, on Tannat noussut Uruguayn "omaksi" rypäleeksi.Yleisin lajike on Tannat (36 %); myös Merlot (10 %), Chardonnay (7 %), Cabernet Sauvignon (6 %), Sauvignon Blanc (6 %) ja Cabernet Franc (4 %) ovat käytössä.


title: Rokuan turveöljytehdas

text: Rokuan turveöljytehdas oli Suomeen 1940-luvun alkuvuosina jatkosodan aikana nykyisen Vaalan alueelle suunniteltu tuotantolaitos, joka olisi valmistanut turpeesta synteettisiä poltto- ja voiteluöljyjä monivaiheisessa kemiallisessa prosessissa. Tehdashanke keskeytettiin ennen rakentamista jatkosodan päättyessä.


title: Rokuan turveöljytehdas

text: Suomessa Puolustusaitoksen "Poltto- ja voiteluaineosasto" ryhtyi valmistelemaan kotimaisiin raaka-aineisiin perustuvaa öljyteollisuutta jo talvisodan aikana. Oppia otettiin muun muassa Saksasta, Tanskasta ja Ruotsista. Turve katsottiin erinomaiseksi öljyn raaka-aineeksi, ja lopputuotteiksi kaavailtiin muun muassa moottoripetroliöljyä ja voiteluöljyjä, joista sodan aikana esimerkiksi Ilmavoimilla oli kova pula.


title: Rokuan turveöljytehdas

text: Turveteollisuuden keskusvaliokunta teki hankesuunnitelman turveöljytehtaan rakentamisesta ja luovutti suunnitelmat maan hallitukselle vuonna 1943. Tehtaan laskettin tarvitsevan noin 75 hehtaarin maa-alan. Paikka tehtaalle löytyi silloisesta Säräisniemen pitäjästa, Pelson pohjoispuolelta ja Rokuan kansallispuiston ja Rokuanjärven väliltä. Nykyisin alue on osa Vaalan kuntaa ja osin Natura-suojelualuetta.


title: Rokuan turveöljytehdas

text: Laitoksen tarvitsema raaka-aine olisi tuotettu ympäristön laajoilta turvesoilta, vesi otettu Rokuanjärvestä ja osin Oulujärvestä uittokanavan kautta pumppaamalla. Läheisiltä turvesoilta olisi saatu jyrsinturvetta yhteensä noin 90 miljoonaa tonnia, josta olisi saatu hyvälaatuista ilmakuivaa turvetta raaka-aineeksi noin 14,5 miljoonaa tonnia. Turvesoilta suunniteltiin rakennettavan tehdaslaitokselle kapearaiteinen rautatie. Tuotantoprossesi perustui 1920-luvulla Saksassa kehitettyyn Fischer–Tropsch-menetelmään, jossa hiilimonoksidia ja vetyä muunnetaan kemiallisten reaktioiden avulla nestemäisiksi hiilivedyiksi.


title: Rokuan turveöljytehdas

text: Tehtaan tuotantomääräksi suunniteltiin 15 000 tonnia voiteluöljyä vuodessa, työntekijöitä olisi tarvittu 200–300 henkeä. Laitoksen rakentamiskustannuksiksi arvioitiin 600 miljoonaa markkaa, käyttökustannuksiksi vuodessa 188 miljoonaa. Voittoa tehtaan arvioitiin tuottavan 105 miljoonaa markkaa vuodessa. Vuoden 2011 rahan arvolla tämä merkitsisi 99 miljoonan euron rakennuskustannuksia, 30 miljoonan euron vuotuisia käyttökustannuksia ja 17 miljoonan euron tuottoa.


title: Rokuan turveöljytehdas

text: Varsinainen tehdasalue suunniteltiin 20 hehtaarin kokoiseksi. Prosessin vaatimien tuotantolaitosten ja -tilojen lisäksi tehdasalueelle suunniteltiin rakennettavaksi asunnot tehtaan työntekijöille, kansakoulu, asemarakennus, myymälä, kerho-/ravintolarakennus ja sairastupa.


title: Rokuan turveöljytehdas

text: Hankkeen toteutus keskeytettiin jatkosodan päättymisen myötä.


title: Rokuan turveöljytehdas

text: Metsäliitto ja Vapo suunnittelevat Kemiin Ajokseen nykyaikaistetulla Fischer–Tropsch -menetelmällä toimivaa biodieseltehdasta, joka tuottaisi puusta ja puuperäisistä raaka-aineista vuodessa noin 200 000 tonnia liikenteen tarvitsemiä öljyjä.


title: Tarhasalkoruusu

text: Tarhasalkoruusu eli salkoruusu ("Alcea rosea") on malvakasveihin kuuluva koristekasvina viljelty, alun perin Kiinasta kotoisin oleva ruohokasvi.


title: Tarhasalkoruusu

text: Tarhasalkoruusu kasvaa 1–3 metriä korkeaksi. Lehdet ovat kooltaan 5–15 cm ja matalasti 5–7-liuskaiset. Ne ovat kurttuiset, tylppähampaiset ja niiden tyvi on herttamainen. Tarhasalkoruusun kukinto on tähkämäinen. Kukat ovat halkaisijaltaan viidestä kymmeneen senttimetriä ja väriltään punaiset, valkoiset tai keltaiset.


title: Haminan Uimaseura

text: Haminan Uimaseura on vuonna 1909 perustettu haminalainen uintiseura. Se on kaupungin ainoa uinnin erikoisseura ja sillä on jäseniä lähes 300. Seuran uimareista Fanny Lehtonen voitti Suomen-mestaruuden 100 metrin selkäuinnissa vuonna 1938. Uimaseuran puheenjohtaja on Santtu Pärssinen.


title: Ajannäyttäjä

text: Ajannäyttäjä eli ajannäyttäjähibiskus ("Hibiscus trionum") on itäisen Välimeren alueella alkuperäisenä kasvava yksivuotinen hibiskuksiin ("Hibiscus") kuuluva ruohokasvi.


title: Ajannäyttäjä

text: Ajannäyttäjä kasvaa 15–60 cm korkeaksi. Sen varsi on pystykasvuinen ja harvaan tähti- ja pitkäkarvainen. Lehdet ovat syvästi 3–5-liuskaiset. Kukat kasvavat yksittäin lehtihangoissa. Ne ovat 3–5 cm leveät ja väriltään kellanvalkoiset, terälehdet ovat tyveltä tummanvioletit.


title: Grigori Frid

text: Grigori Samuilovitš Frid (; s. 22. syyskuuta 1915 Pietari – 22. syyskuuta 2012) oli venäläinen säveltäjä. Hän opiskeli Moskovassa Heinrich Litinskin ja Vissarion Šebalinin johdolla. Hän oli sotilaana toisessa maailmansodassa.


title: Grigori Frid

text: Fridin varhainen tyyli koostuu sosialistisen realismin traditiossa sävelletystä musiikista. 1960–1970-lukujen vaihteessa hän omaksui nykyaikaisemman tyylin. Hänen merkittävimpiä teoksiaan ovat 1970-luvulla kantaesitetyt monodraamat "Dnevnik Anny Frank" ("Anne Frankin päiväkirja") ja "Pisma Van-Goga" ("Van Goghin kirjeet"). Hän sävelsi myös lukuisissa muissa genreissä; esimerkiksi sinfonioita hänellä on kolme.


title: Grigori Frid

text: Frid järjesti luentokonserttoja. Hänen maalauksiaan on esitelty näyttelyissä, ja hän julkaisi muistelmateoksia.


title: Searing Meadow

text: Searing Meadow on vuonna 1999 perustettu suomalainen yhtye, joka soittaa melodista death metallia. Yhtyeeltä on ilmestynyt yksi studioalbumi, "Corroding from Inside", vuonna 2005. Sen julkaisi Rising Realm.


title: Paavillinen penitentiariaatti

text: Paavillinen penitentiariaatti on paavin kuurian virasto, joka myöntää synninpäästöjä ja dispensaatioita eli erivapauksia toimia vastoin kanonista oikeutta. Sillä on erittäin laajat toimivaltuudet ja päätöksissään se noudattaa kanonisen oikeuden määräyksiä. Penitentiariaatti toimii 'armon lähteenä' kristityille, jotka joutuvat kamppailemaan jonkin sellaisen, usein omaantuntoon liittyvän, asian kanssa, jota he eivät saa paikallisen papin tai piispan kautta ratkaistuksi kotipuolessa.


title: TV4-gruppen

text: TV4-gruppen (viralliselta toiminimeltään TV4 AB, aiemmin Nordisk Television) on ruotsalainen kaupallinen televisioyhtiö. TV4-gruppenin omistaa Bonnierin tytäryhtiö Bonnier Broadcasting. TV4-gruppeniin kuuluvat televisiokanavat TV4, Sjuan, TV12, TV4 Sport, TV4 Fakta, TV4 Fakta XL, TV4 Film, TV4 Komedi, TV4 Guld ja TV4 HD. Heinäkuussa 2018 julkaistiin tieto, että Telia ostaa Bonnierilta Bonnier Broadcastingin, joka omistaa MTV Oy:n, Mediahubin, C Moren ja ruotsalaisen TV4 AB:n. Kauppa vaatii toteutuakseen kilpailuviranomaisten hyväksynnän.


title: Ablaze in Hatred

text: Ablaze In Hatred on suomalainen yhtye, joka soittaa melankolisen melodista doom metalia. Yhtye on julkaissut kaksi levyä ("Deceptive Awareness" 2006 ja "The Quietude Plains" 2009) Firebox Recordsin kautta. Kolme yhtyeen jäsenistä soittaa myös turkulaisessa death metal -yhtyeessä Searing Meadow.


title: Temur Ibragimov

text: Temur Ibragimov (usein myös Timur, ; s. 15. tammikuuta 1975 Urgentš) on uzbekistanilainen nyrkkeilijä.


title: Temur Ibragimov

text: Temurin serkku Sultan on Venäjää edustanut nyrkkeilijä.


title: Temur Ibragimov

text: Ibragimov kilpaili 1990-luvulla amatöörinä ja osallistui muun muassa Atlantan olympialaisiin 1996, joissa hän pääsi raskaassa keskisarjassa toiselle kierrokselle saakka. Hän toimi kyseisten kisojen avajaisissa Uzbekistanin lipunkantajana.


title: Temur Ibragimov

text: Ibragimov otteli ensimmäistä kertaa ammattilaisena vuonna 2000. Hän voitti vuonna 2010 Pohjois-Amerikan nyrkkeilyliiton mestaruuden raskaassa sarjassa voitettuaan Oliver McCallin tuomarien päätöksellä. Ibragimov on sijoitettu maailman 45. parhaaksi raskaansarjan nyrkkeilijäksi.


title: Joyce Barkhouse

text: Joyce Carman Barkhouse CM ONS (o.s. Killam; 3. toukokuuta 1913 Woodville, Nova Scotia – 2. helmikuuta 2012 Bridgewater, Nova Scotia) oli kanadalainen lastenkirjailija, joka tuli tunnetuksi lähinnä historiallisesta fiktiostaan. Hän on koulutukseltaan opettaja. Hän oli vuodesta 1942 naimisissa Milton Joseph Barkhousen (k. 1968) kanssa, ja parille syntyi kaksi lasta: Murray Roy ja Janet Louise.


title: Joyce Barkhouse

text: Barkhouse sai opettajanlisenssinsä vuonna 1932 ja aloitti kirjoittamisen samoihin aikoihin. Hän kuitenkin julkaisi ensimmäisen romaaninsa ("George Dawson: The Little Giant") vasta vuonna 1974. Hänen romaanistaan "Pit Ponysta" (1989) on tehty televisioelokuva ("Kaivoksen lapset") vuonna 1997 sekä televisiosarja "Pit Pony" vuonna 1999.


title: Joyce Barkhouse

text: Vuonna 2007 Barkhouse otettiin Nova Scotian ritarikuntaan, ja vuonna hänestä tehtiin 2008 Kanadan ritarikunnan jäsen. Hän oli The Writers' Union of Canadan ja The Writers' Federation of Nova Scotian elinikäinen kunniajäsen.


title: Kelta-aulio

text: Kelta-aulio ("Abutilon theophrasti") on Kaakkois-Euroopassa ja Aasiassa alkuperäisenä kasvava yksivuotinen malvakasvi.


title: Kelta-aulio

text: Kelta-aulio kasvaa 50–100 senttimetriä korkeaksi. Sen varsi on pystykasvuinen, hapsi- ja tähtikarvainen. Lehdet ovat muodoltaan herttamaiset, kooltaan 8–15 cm. Ne ovat pitkäruotiset, samettikarvaiset ja laidaltaan hampaiset. Kelta-aulion kukat kasvavat pitkäperäisinä lehtihangoissa. Ne ovat 1–2 cm leveät ja väriltään keltaiset. Verhiö on karvainen.


title: Kelta-aulio

text: Pohjoismaissa ja Suomessa kelta-aulio on harvinainen satunnaistulokaskasvi.


title: Johann Carl Fuhlrott

text: Johann Carl Fuhlrott (31. joulukuuta 1803 Leinefelde, Saksa – 17. lokakuuta 1877 Elberfeld, nyk. Wuppertal) oli saksalainen luonnontieteilijä. Hän tajusi Neanderthalista luolasta kalkkikiveä kaivaneiden työmiesten vuonna 1856 löytämien luiden merkityksen. Hänen maineensa perustuu siihen, että hän arvioi niiden olevan aiemmin tuntemattoman ihmislajin luita. Kaivostyöläiset olivat luulleet luiden kuuluvan karhulle, mutta Fuhlrott huomasi, että ne poikkesivat tavallisista ihmisenluista ja näytti niitä Bonnin yliopiston professorille Hermann Schaaffhausenille. He julkistivat löydön yhdessä 1857. Heidän näkemyksiään ei aluksi hyväksytty, koska ne poikkesivat Raamatusta, eikä Darwin ollut vielä julkaissut ajatuksiaan evoluutiosta. Fuhlrottia ja Schaaffhausenia pidetään nyisin paleoantropologian perustajina, ja heidän löytönsä on nimetty "Homo neanderthalensis" -nimellä löytöpaikan kunniaksi.


title: Mauro Alanís

text: Mauro Alanís González (s. 15. tammikuuta 1934 Ciudad Madero) on meksikolainen entinen painonnostaja.


title: Mauro Alanís

text: Alanís voitti vuonna 1959 Pan-Amerikan kisoissa pronssia alle 60-kiloisten sarjasta ja osallistui seuraavana vuonna samassa sarjassa olympialaisiin, joissa hän sijoittui viidenneksitoista. Hän oli alle 60-kiloisissa seitsemästoista Tokion olympialaisissa 1964 ja Méxicon kisoissa 1968 viidestoista alle 67,5 kilon sarjassa.


title: Koloúmpo

text: Koloúmpo (; myös "Kolúmbo") on aktiivinen merenalainen tulivuori Egeanmerellä Kreikan alueella Santorínin saariryhmän koillispuolella.


title: Koloúmpo

text: Koloúmpo on osa Santorínin vulkaanista kompleksia yhdessä noin 20 pienemmän, saariryhmän koillispuolella sijaitevan vedenalaisen tulivuoren kanssa. Se sijaitsee noin kahdeksan kilometriä koilliseen Santorínin pääsaaren Thíran Koloúmpoksen niemestä. Tulivuoren korkein kohta sijaitsee noin 18 metrin syvyydessä merenpinnasta. Vuoren kraatterin seinämien korkeus on noin 500 metriä ja sen kalderan halkaisija on noin 1,5 kilometriä.


title: Koloúmpo

text: Koloúmpo purkautui rajusti 27. syyskuuta vuonna 1650. Purkauksessa syntyneet pyroklastiset virtaukset levisivät läheisille Santorínin saarille, jolloin 70 ihmistä ja useita eläimiä kuoli. Purkaus synnytti tilapäisen kelluvan saaren, josta vuori on myös saanut uimiseen (κολυμπάω, "kolympáo") viittaavan nimensä. Tämän jälkeen tulivuori romahti kalderaksi. Tämä synnytti tsunamin, joka kulkeutui 150 kilometrin päähän ja aiheutti tuhoja lähisaarille. Tämän jälkeen tulivuori ei ole purkautunut. Vuonna 2006 tutkijat havaitsivat kuitenkin jäänteitä pyroklastisista virtauksista vuoren lähistöllä. Näiden virtausten arvioidaan jatkuneen käytännössä koko ajan vuoden 1650 purkauksen jälkeen.


title: Canelonesin viinialueet

text: Canelonesin viinialueisiin kuuluu suurin osa Uruguayn viinitarhoista. Laajimmat viinitarhat sijaitsevat departementin lounaisosassa Juanicon ja Progreson kaupungeissa. Tätä tiheästi viljeltyä aluetta voidaan kutsua Uruguayn viinikeskukseksi. Tannat-köynnöksien istuttaminen on koko maailman osalta keskittynyt näille alueille.


title: Canelonesin viinialueet

text: Viinejä valmistetaan alueella muistakin rypäleistä kuin Tannatista. Valkoisia lajikkeita ovat Chenin Blanc, Sauvignon Blanc, Pinot Blanc ja Chardonnay, ja punaisista lajikkeista yleisimpiä ovat Shyrah, Cabernet Franc ja Merlot. Lisäksi viljellään paria italialaista rypälettä Nebbioloa and Marzeminoa.